text:
Mu gihe u Rwanda rwizihiza umunsi wo Kwibohora, bamwe mu baturage bo mu murenge wa Bugeshi mu karere ka Rubavu baherekejwe n’abayobozi b’uyu murenge, bakoze urugendo rugamije gusobanukirwa neza amateka y’urugamba rwo kubohora igihugu.
Muri uru rugendo basuye ingoro ibumbutiye amateka yo kubohora igihugu iherereye Kimihurura, banasura ahazwi nko ku Murindi w’intwari ndetse bunamira abazize Jenoside yakorewe abatutsi bashyinguye mu rwibutso rwa Genocide rwa Kigali ruherereye ku Gisozi.
Ni urugendo rwitabiriwe n’Abaturage bagera muri magana abiri na batatu (203) baturutse mu tugari turindwi(7) tugize uyu murenge wa Bugeshi,biganjemo urubyiruko ndetse n’abakuze.
MUDENGE Boniface, umwe mu barinzi b’igihango ku rwego rw’igihugu witabiriye uru rugendo yatangaje inyungu abaturage bakuye mu gusura izi ngoro ndangamateka avuga ko burya kureba bisumba kumva inshuro igihumbi cyane ko benshi muri bo aribwo bwa mbere bari basuye izi ngoro ndangamateka.
Yagize ati:” Burya kureba rimwe biruta kumva inshuro igihumbi, benshi twazanye nibwo bwa mbere bari bahageze bamwe barize gusa bashima uburyo babonye umutima w’ubutwari ingabo za FPR zagiraga mu gihe cyo kubohora igihugu, nkatwe abatuye ku mupaka w’igihugu rero iyi ni impamba tujyanye yo gusobanurira abo twasize mu rugo bidufasha no kurwanya ingengabitekerezo ya Jenoside.”
RWIBASIRA Jean Bosco umunyamabanga nshingwabikorwa w’umurenge wa Bugeshi yavuze ko bateguye iki gikorwa mu rwego rwo kwereka ndetse no kwigisha abaturage amateka mu buryo nabo baba bari kubyirebera cyane ko wari umunsi ubanziriza uwo kwibohora.
Yavuze kandi ko nkuko abantu bajya mu madini yabo gusenga ari byiza ko bajya bafata umwanya bakagera ku ngoro zibitse amateka abaturage baba bashaka kumenya.
Yagize ati:” Nkuko abantu tujya mu madini gusenga niko natwe twahisemo gusura aya mateka abumbatiye byinshi kandi iyo abaturage babonye ukuntu umukuru w’igihugu cyacu yaturwaniriye bibatera kurushaho gukunda igihugu baharanira amahoro kandi bikabarinda amacakubiri kandi burya kureba biruta kubwirwa.”
TURATSINZE Ezeria Umuyobozi wa njyanama y’umurenge wa Bugeshi yavuze ko amateka mabi yaranze u Rwanda akwiye kubera abantu urugero kugira ngo ibyabaye bitazongera kubaho.
Ntibyari bimenyerewe ko abaturage bo mu mirenge yitaruye umujyi wa Kigali bishyira hamwe bagakora ingendo nk’izi. Aba ba Rubavu bifuza ko n’abandi babafatiraho urugero hagamijwe gukuza umuco wo gukunda igihugu.


c: text/html

text:
Mu myaka 6 kwiga mu byiciro bizasezererwa burundu
Yanditswe na MUGISHA BENIGNE
Hagamijwe kongera ireme ry’uburezi mu mashuri abanza, kwiga mu byiciro (Shift) bizasezererwa burundu mu mashuri abanza mu gihe k’imyaka 6.
Nk’uko bitangazwa na Nzitabakuze Claudien, Umuyobozi mu Kigo k’igihugu cy’uburezi (REB) ushinzwe imicungire y’abarimu n’amahugurwa, ngo iyi gahunda izatangirira mu mwaka wa 6 w’amashuri abanza, bikazagenda bikomereza mu mashuri yo hasi kugeza mu mwaka wa 6.
Ati “Guhera umwaka utaha abanyeshuri bo mwaka wa 6 w’amashuri abanza ntibazongera kwiga mu byiciro 2, iyi gahunda tuzagenda tuyimanura mu mashuri yo hasi uko imyaka igenda ihita, mu myaka 6 bikazaba bivuyeho burundu.”
Nzitabakuze avuga ko ibi bije mu rwego rwo kuzamura ireme ry’uburezi mu mashuri abanza, ngo kuko byari bimaze kugaragara ko umwarimu adahabwa umwanya uhagije wo kwigisha, uwo gutegura amasomo ndetse n’uwo gukurikirana no gukosora imikoro abanyeshuri bahabwa.”
Avuga ko kwiga mu kiciro kimwe bije gukemura ikibazo cy’umwanya udahagije umurezi yabaga afite, bikazamufasha gutanga isomo yariteguye neza kandi akanabona umwanya uhagije wo gukoresha imyitozo no gutanga imikoro.
Yagize ati “Twamaze kubiganiraho n’abarezi kandi barabyishimiye, tariki ya 21 Ukuboza 2017 twaganiriye n’uturere kuri izi mpinduka dusanga bazifuzaga cyane, ndetse twanasanze mu myaka ya 6 y’amashuri abanza babikoraga bitemewe, ariko bigakorwa mu rwego rwo gushakira abanyeshuri umwanya w’imyitozo, kurangiza ibiteganyijwe kwigishwa kugira ngo bazinjire mu bizamini bya Leta bariteguye neza.”
Nzitabakuze avuga ko ibi bizorohereza abarimu mu murimo wabo bikanafasha abanyeshuri gukurikira neza amasomo yabo no kuyacengera, bikaba byitezweho kuzamura ireme ry’uburezi mu mashuri abanza.
Avuga kandi ko iyi gahunda nigerwaho izafasha abarezi kubona akanya ko guhumeka mu kazi kabo no gushyira mu bikorwa integenyanyigisho nshya ikoreshwa mu mashuri abanza, bityo ikabasha gutanga umusaruro yitezweho.
Abarezi n’ababyeyi bishimiye iyi gahunda iteganywa mu mashuri abanza mu myaka 6 iri imbere, aho benshi muri bo bemeza ko izakemura ibibazo by’umwanya muto wabonekaga mu kwigisha, bityo abanyeshuri na bo hakaba ubwo babihomberamo ntibasobanukirwe neza ibyo bigishijwe.
Nzeyimana Alphonse ni umwarimu, avuga ko iyi gahunda ari nziza cyane ku barezi no ku banyeshuri kuko izafasha kongera umusaruro w’imitsindire y’abanyeshuri.
Ati “Iyi gahunda turashimiye, nta ko isa kuko ije kudufasha nk’abarezi kubona umwanya uhagije wo gutanga amasomo, gukoresha imyitozo n’imikoro ndetse no gukosora.”
Ntibyari byoroshye kwigisha isomo umwana mu gitondo, mu gihe wagombye kumuha imyitozo ya ryo nyuma ya saa sita, ugatangirana n’ikindi kiciro cy’abiga icyo gihe, byari imvune ikomeye ku barezi, ariko bikanaba igihombo ku banyeshuri.”
Mukagatare Marie Angelique we ni umubyeyi, avuga ko na we yishimiye izi mpinduka zigiye gushyirwa mu mashuri abanza, kuko zizafasha abana kwiga neza no gusobanukirwa amasomo bahabwa, bityo bakagira ubumenyi buhamye.
Ati “Nange nk’umubyeyi ndabyishimiye, abana bacu bagiye kwiga neza mu mashuri abanza, abarimu bazoroherwa n’abanyeshuri babibonemo inyungu y’ubumenyi bwisumbuye, gusa icyaduha bakazanabakura ku kwiga mu mpeshyi kuko bahura n’izuba ryinshi.”
Ku kijyanye n’impinduka z’umwaka w’amashuri byifuzwa n’ababyeyi benshi hagasubiraho uwahozeho, Nzitabakuze yavuze ko biri mu nyigo, ariko ngo mu gihe kitarambiranye ibyavuye muri iyo nyigo bizatangarizwa Abanyarwanda.

robotstxt: allowed

filter: keep


text:
Kuri iki Cyumweru tariki 10 Ukwakira 2021, Tugirimana Daniel uzwi ku izina rya BODA BODA, ari kumwe n’abafatanyabikorwa, bahaye abana batishoboye bagera kuri 250 ibikoresho by’ibanze bibafasha gusubira ku ishuri.
Iki gikorwa cy’ubwitange cyakozwe hitabwa ku by’ibanze nkenerwa nk’amavuta yo kwisiga ya gikotoro, amakaye yo kwandikamo, amakaramu, udupfukamunwa, amasabune yo gukaraba ndetse no kumeshesha(gufurisha), wongeyeho imyambaro y’ishuri (School uniforms). Kuri kandi hiyongeyeho za nkweto za Boda Boda zanitiriwe iki gikorwa kuko gitangira bwa mbere muri 2016 ari zo gusa zatangwaga.
Bamwe mu bana bafashijwe barimo uwitwa Iradukunda wiga kuri EP Gasanze mu Murenge wa Gacaca , Twizerimana Egide nawe wiga kuri EP Gasanze na Irabizi Felicien wiga kuri G.S Karwasa, bahuriza ku gushima cyane aba bagiraneza babazirikanye. Bavuga ko mbere y’uko bahabwa ibi byangombwa bari babayeho nabi kuko ngo benshi muri bo bambaraga imyenda ifite amadirishya mu kibuno, abandi ngo bakambara inkweto zacitse amazuru, ndetse ngo amavuta n’isabune byo byari nk’umugani kuko ngo iyo biteraga amazi gusa, bumvaga ko bihagije. Mu mvugo ituje bati: “Imana ibahe umugisha kandi isubize aho bakuye”.
Bamwe mu babyeyi b’abana bafashijwe nabo bunga mu ry’abana babo, bakemeza ko nta kindi bavuga kitari ugusaba umugisha. Mukarugwiza Winifilde wo mu Murenge wa Cyuve, Akagari ka Bukinanyana, ati: “Imana ibakubire karindwi ka mirono irindwi. Twe nta kindi twabona twabasabira kuko badukuye aho umuhinzi yakuye inyoni”. Ibi kandi bishimangirwa n’uwitwa Umulisa Solange, utuye mu Murenge wa Gacaca, Akagari ka Karwasa, Umuduudu wa Karambi, wemeza ko yari yabuze amajyo none ngo araruhutse kuko kwita ku bana be bose byari ihurizo rikomeye kuri we.
Mukashema Pacifique Gisele, Umuhuzabikorwa wa One Boda Boda Per Child, yahisemo kuba umufatanyabikorwa w’imena wa bwana Daniel watangije iki gikorwa. Ati: “Tumaze kubona ibyo umuvandimwe Daniel yakoze byo gufasha abana bakennye akabaha inkweto za Boda Boda, natwe byadukoze ku mutima maze twumva ko tugomba gufatanya nawe mu bikorwa byiza nk’ibi. Twagerageje kujya twegeranya ubushobozi, turiyegeranya natwe ubwacu maze dutangiza Ihuriro n’ubwo ritarandikwa mu Buyobozi bwite bwa Leta, turyita ‘ONE BODA BODA PER CHILD‘ kuko ari naryo zina ryahawe iki gikorwa”.
Akomeza avuga ko gufasha ubabaye bidasaba ibya Mirenge ku Ntenyo, ahubwo ko bisaba umutima wa kimuntu. Yasabye n’undi wese wakiyumvamo ubumuntu ko yakwegera Daniel, nibura ngo n’ubwo yakwambika umwana umwe cyangwa se byashoboka akanarenzaho.
Tugirimana Daniel wamaze gufata izina rya BodaBoda, niwe watangije iki gikorwa mu mwaka wa 2016. Yavuze ko yabitangiye bimugoye cyane, gusa ngo hamwe no kwizera Imana, hari icyizere ko n’ibitarashoboka bizashoboka. Ati: “Urabyibuka mbitangira nabonaga ari umusaraba ariko mu kwizera nkomeza kurwana nabyo kuko narebaga ahazaza ntumbiriye iyo mu Ijuru. Byansabye kugurisha inkoko zanjye nari mfite, ngurira abana bacye cyane inkweto za Boda Boda. Kuri ubu Imana yaciye inzira mbese ndi nka wa muntu wacanye itara ahirengeye maze bose bakaza bakurikiye rwa rumuri. Ubu tumaze kubona abafatanyabikorwa ku buryo twambika abana 250 ndetse tukabaha n’ibindi byangombwa. Imana ishimwe cyane ko iri kwagura umurimo wayo”.
Yongeyeho ko umurimo ukiri mugari, asaba abumva bashaka gukora baza bagakora kuko ngo kugira neza noneho ugirira neza umwana, ari ugufasha Igihugu kuko umwana ari u Rwanda rw’ejo. Yanongeyeho ko ibi bikorwa babikora muri gahunda yo kwishakamo ibisubizo nk’uko Leta ihora ibikangurira abanyarwanda.
Tugirimana Daniel usanzwe ari Umuhanzi w’indirimbo ziramya zikanahimbaza Imana, yagize igitekerezo cyo gufasha mu mwaka wa 2014, atangira kugishyira mu bikorwa mu mwaka wa 2016. Ni igitekerezo yagize nyuma y’uko yajyaga mu ivugabutumwa akabona abana benshi bafite ibibazo maze yigira inama yo kugira icyo akora ahereye ku bushobozi bucye yari afite.
N’ubwo yatangiye afasha abana batageze no kuri 20, kuri ubu ageze kuri 250, akaba yaravuye kuri Boda Boda gusa, akaba ageze no ku bindi byangombwa bikenerwa kugirango umwana ajye ku ishuri, ibintu ashimangirako atazigera ahagarika kuko ngo Imana ikomeje kumuheramo umugisha.
AMAFOTO:


text:
Abayobozi hafi ya bose bakoze ibyo basabwaga gukora uretse abayobozi 10 bonyine nibo batagaragaje uko ibyo batunze babibonye niba hatarimo ibyo babonye bahombeje igihugu.
Umuvunyi mukuru Anastase Murekezi, yasabiye abayobozi 10 bakora muri leta batatanze amakuru ku mitungo bafite gushyikirizwa ubushinjacyaha.
Hagati ya 2018 na 2019, abayobozi 12,237 bakora muri leta y’u Rwanda ni bo bagombaga kuzuza impapuro zimenyekanisha imitungo bafite, yaba itimukanwa ndetse n’iy’amafanga.
Abo bayobozi ni bo umuvunyi mukuru yavuze ko bagiye kugezwa imbere y’amategeko kugira ngo basobanure impamvu batatanze amakuru ku mitungo yabo,Umuvunyi mukuru yirinze gutangaza amazina y’aba bayobozi.
Mu mwaka ushize abayobozi bane ni bo bari banze gutanga amakuru ku mitungo yabo, bikaba bivuze ko umubare w’abayobozi bagira ibanga ibyo batunze ukomeje kuzamuka.
Amategeko avuga ko umuyobozi wanze gutanga amakuru ku mitungo ye akatirwa igifungo cy’imyaka irindwi, ndetse imitungo ye igafatirwa.
@rebero.co.rw


text:
Inyigisho yo kuwa 3 w’icyumweru cya 5 Gisanzwe/C
Amasomo: Intangiriro 2,4b-9.15-17 Mariko 7, 14-23
Bavandimwe, Yezu naganze iteka.
Uyu munsi Yezu araduhamagarira kwirinda uburyarya, kwiyerekana uko tutari aribyo abato basigaye bita kwishushanya, ahubwo tukamenya aho ikibi giherereye ngo tubone uko tucyamagana kandi tukakirinda tunakirinda n’abavandimwe bacu. Mu bantu hari ubwo usanga dutinda kubidafite akamaro, ugasanga twabihaye agaciro bidafite, nyamara ibigomba kwitabwaho tugasa n’aho ntacyo bivuze.
Reka duhere ku nyigisho Yezu yaduhaye: “Nimutege amatwi mwese, kandi munyumve neza! Nta kintu kijya mu muntu giturutse inyuma kimuhumanya, ahubwo, ikivuye mu muntu ni cyo kimuhumanya”. Mu gihe cya Yezu wasangaga hari imiziro n’imiziririzo byinshi ariko ugasanga aho kugira ngo bifashe umuntu kurushaho gukunda no kubaha Imana n’abo yaremye, ahubwo bisa n’ibimushyira kure yayo, kuko ibyo bitagaho atari byo byari ngombwa. Twibuke ukuntu ejo Yezu yibutsaga ubuyobe abantu baguyemo, bwo kubaha no gusingiza Imana ku buryo budakwiye, kuko babikoraga by’umuhango nta mutima babishyizeho. Si mu gihe cye gusa natwe muri iki gihe biratureba. Yarateruye ati: “Uyu muryango unyubahisha akarimi gusa, naho imitima yabo indi kure. Icyubahiro bampa ni amanjwe: inyigisho bigisha ni amategeko y’abantu gusa”. Ese twe duhagaze dute, aho byose ntitubikora ku rurimi gusa ariko umutima ukaba wibereye mu bindi?
Tugaruke ku IJAMBO rya Yezu. Yatubwiye ko igihumanya umuntu ari ikimutuyemo, ni ikimuvamo si ikimwinjiramo. Yezu yibukije abamwumvaga n’abazamwumva aribo twe ndetse n’abazamwumva nyuma yacu, ko tugomba kugaruka ku isoko tukamenya gushishoza kugira ngo tumenye icyo Imana idushakaho. Dusubiye inyuma gato, twibuke ko Abafarizayi bari abantu bihatira kwigisha no kwereka umuryango w’Imana icyo bakwiye gukora no kwirinda, ngo bahore mu busabaniramana. Bihatiraga gushyira mu bikorwa amategeko y’Imana kandi bakiyerekana nk’abayoboke b’Uhoraho. Nubwo bihataga mu murimo wabo, ariko bari bafite inenge ikomeye cyane, ariyo gutinda ku bintu by’inyuma, ibigaragarira amaso y’ababareba kurusha uko babayeho mu mitima yabo. Yezu amaze kubona ko, batinda kubigaragarira amaso, yareruye abakosorera mu ruhame, yemeza ko ibintu byangiza umuntu, bikamushyira mu kaga ari ibimuvamo, ibimutuyemo, atari ibyo yariye cyangwa se ibiturutse hanze yabo. Yezu icyo ashaka kutwigisha kurushaho ni ukudatinda mu kubaha ibwiriza ku ibwiriza, cyangwa itegeko ku itegeko ahubwo tugomba kwibanda mu kumenya impamvu idutera gukora iki n’iki. Hano twafata urugero, tukibaza tuti: Kuki ngomba kujya mu Misa? Kuki ngomba gusenga? Kuki ngomba gukora icyiza? Ese mbikora kugira ngo bimfashe gukunda Imana n’abayo kurushaho cyangwa mbikora byo kurangiza umuhango cyangwa se kuko ari itegeko.
Intumwa zibaza Yezu ibirebana ni uwo mugani, bashakaga kurushaho gucengera Inyigisho ze. Natwe ni uko twagombye kwitwara. Ntibihagije gusoma no kumva Ijambo ry’Imana. Ni ngombwa kuricengera ukamenya icyo ritubwira kugira ngo tutarifata uko ritari cyangwa ngo turivugishe ibihuje n’ubukirigitwa bw’amatwi yacu (ibyifuzo byacu). Dusabwa rero, kurizirikana, gusaba ibisobanuro kubaricengeye kuturusha ngo tubashe kumenya icyo Imana idushakaho. Kuko iyo dufashe akanya tukarizirikana, tukariheraho dusingiza kandi dusenga Imana, Roho Mutagatifu, araza akatumurikira, bityo tukabasha kumenya icyo dukwiye gukora, tumurikiwe na ryo. Duhereye ku nyigisho Yezu yaduhaye, hari ikintu dukwiye kwitaho: ni ngombwa ko tugomba kwihatira buri munsi gutega amatwi no gusoma Ijambo ry’Imana, kuriheraho rikaba isengesho ryacu, no kurishyira mu bikorwa rikamurikira intambwe n’ibikorwa byacu bya buri munsi ni yo nzira, izadufasha kubaho tunyuze Imana n’abavandimwe bacu.
Ikindi uyu munsi tugomba kuzirikana cyane ni umutima wacu. Hano iyo bavuze umutima si ya rwa rugingo rw’umubiri wacu rufite inshingano yo gukwirakwiza amaraso mu mubiri wacu wose. Ahubwo hano umutima ni umuntu nyirizina hamwe hagerwa n’Imana n’uwo wemeye ko ahashyika dore ko abanyarwanda bagize bati: “ Nta muzindutsi wa kare watashye ku mutima w’undi”. Intekerezo yacu rero cyangwa imibereho yacu (ibyifuzo) bigomba kuba bigororotse. Ari byo twita kugira umutima muzima, umutima mwiza uharanira icyiza nkuko buri wese yifuza icyiza muri we no ku muryango we. Ibyemezo dufata, icyerecyezo duha ubuzima bwacu, biterwa ni uko twiyinjiyemo, ni uko tugahitamo kureba icyadufasha kugira ejo heza.
Ubwo rero abantu bibazaga ibihumanya cyangwa ibigirira umuntu nabi, dore ko bibwiraga kandi n’ubu hari abibwira ko ibiribwa bihumanya umuntu. Twese tuzi ko hari abantu bagira impaka za ngo turwane, bapfa ibiribwa n’ibinyobwa. Ingero bamwe bati: kirazira kurya ingurube. Ni bibi kunywa inzoga. Nyamara nk’uko Yezu yabivuze. Ibyo turiye n’ibyo tunyoye nta kanya bimara mu mubiri. Iyo umubiri umaze gukuramo ibyo ukeneye, ibindi urabisohora, bigatabwa ahabugenewe. Yezu aratubwira ko buri wese ashatse yakwirira akanywa ibyo abasha kubona, kuko nta ngaruka zabyo mu mubiri.
Nyamara kubera ko muntu akunda kwirebera inyungu ze yatweretse ibituma tubaba abagome, ababisha bigahumanya ubuzima bwacu butaretse n’ubwa bagenzi babo. Yabivuze neza muri aya magambo nifuzaga ko buri wese yafata akanya akayazirikana, bitari uyu munsi gusa ahubwo buri munsi, maze tugafata ingamba zo kwirinda no kurinda abacu. Yateruye ati: “Kuko mu mutima w’abantu ariho haturuka imigambi mibi: ubusambanyi, ubujura, ubwicanyi, ubuhabara, umururumba, ubugome, uburyarya, ingeso mbi, ishyari, gutukana, ubwirasi n’amafuti” ibyo byose ntabwo biva cyangwa ngo biterwe n’ibyo twariye n’ibyo twanyoye. Ahubwo n’ibidutuyemo bisohoka muri twe.
Bavandimwe rero, dutakambire Roho Mutagatifu aduhe urumuri rwo kumenya ibibi biturimo, tubashe kubyirinda kuko biduhumanya kandi adufashe kwirinda gushakira Yezu aho atari. Mubyeyi Bikira Mariya, wowe wamenye kandi ugahora ukora igihuje n’ugushaka kw’Imana, udusabire twe abanyantege nke tubashe kumenya gukunda Imana no kwirinda icyatuma duhemukira abavandimwe bacu.
Padiri Anselme Musafiri. Espanye


text:
Ariko FPR yabaye
champion mu guhuzagurika koko:
1. Ngaho babwiye abaturage ngo nimuteme insina, ngo murandure ibijumba, ngo muhinge indabyo
2. ejo bati kuva uyu munsi ni icyongereza gusa igifaransa kivuyeho kandi formation izamara amezi abiri ku barimu bazigisha icyongereza batumva nabo (ibaze abanyeshuri uko bimeze)
3. ngaho barongeye bati turwanye nyakatsi abazirimo basenyerwa hutihuti batarabona aho bikinga imvura ibanyagira n'ibibondo byabo
4. ejo bati ba kavukire Kigali mutuvire mu mujyi ariko bagasenyerwa bataranahabwa iyi ntica ntikize babakinga mu maso itazanavamo indi nzu
5. bakongera bati buruse z'abanyeshuri b'abakene zivuyeho kugeza ho ministre avuga ati nibajye gukubura imihanda babone ayo kwishyura. Akaga karagwira uyu muministre yarahembwe ubu ambasada aho amariye kwishongora ku bakene.
6. muri kaminuza abanyeshuri ntibakirya basangira isahani imwe ari batatu nabwo rimwe ku munsi, ubwo se baziga batsinde igifu kirimo ubusa ?? Nyuma ukumva ngo barangiza batazi kwandika ibarwa isaba akazi. Bakwiga bate bashonje ??? Ese kuki badahabwa inguzanyo bazishyura barangije ???
7. mu bucamanza ho ntiwavuga akarengane kuzuyemo aho abatavuga rumwe na leta baboreye mu munyururu kimwe n'abanyamakuru
8. Ubu haravugwa ikimenyane gikabije mu itangwa ry'akazi ku buryo umwana wa rubanda ugize amahirwe yo kurangiza ishuri yibera shomeri imyaka n'imyaka ishati n'ipantalo byaramucikiyeho
9. ndetse uyu munsi abantu bamwe baribaza bati ariya magufa yanitse ku gasi azashyingurwa ryari ?? Ese hari umutegetsi ufite bene wabo utarashyinguwe nawe amagufa y'abe yanitse ku gasi ?? Umuco nyarwanda wo kubaha abapfuye wagiye he ?? Genocide yarabaye abayikoze bagomba guhanwa ariko leta ntigomba kubuza abiciwe gushyingura bene wabo mu cyubahiro.
10. Demokarasi yo iracyari kure nk'ukwezi kuko ishyaka riri ku butegetsi RPF rigenera imyanya amashyaka y'inkomamashyi gusa abandi rikanaga mu buroko, kandi rikomeje no kwaka imisanzu abaturage batanayirimo ku ngufu. Ese ayo mafaranga ajya he ??? Ese andi mashyaka yemerewe kubikora ???
Njya numva ko muri FPR harimo abantu bize, nkaka kajagari kose kava he ? uku guhuzagurika muri décision bizarre biva he ?? Abantu bajya bibaza ikintu gituma abaturage bahaguruka bagakora revolution ??? Ubu se nkibi byose abanyarwanda ko bakomeza kubyihanganira umunsi byabarenze ninde uzabahagarika !!!!! Izo ngabo murata mukeka ko zizabahagarika ???
Iyo umuntu yitegereje ibi byose bigaragara ko RPF idashoboye gukemura ibibazo by'abanyarwanda. Niba batikubise agashyi ngo bagirane ibiganiro n'amashyaka akorera hanze ngo bige uko ibyo bibazo byakemurwa mu mahoro amaherezo bizakemurwa nkuko byagenze muri Tusinia , Egypte, dore ko byanageze no muri Uganda hafi y'iwacu.
Gusuzugura umuturage, kumukenesha ubishaka, guhombya abacuruzi ngo wikubire ubucuruzi bwose , kwigwizaho ubukire no kutita ku bakene no kutabona ubukene bwugarije rubanda ngibyo ibyananiye FPR kandi bizayihirika. Ngiyo Système mbi ya RPR tujya tuvuga itagishoboye gukemura ibibazo by'u Rwanda. Uko bucya niko ibibazo bidogera none se amaherezo azaba ayahe ???
Dore nkubu FPR yanze inzira y'amahoro yo kugirana dialogue na opposition, ahubwo igafunga utavuga rumwe n'ubutegetsi wese, abanyamakuru bata mu buroko iyo bagize Imana ntibicwe, aba opposants barahigwa bukware aho bahungiye, ubu se FPR ibona solution ari iyihe koko ??? Amaherezo ni ayahe ??? Ejo ibintu nibihinduka abantu bari mu myanya y'ubutegetsi bazatubwira ngo iki ??? Ngo Kagame yaratubeshyaga , ngo Kagame ibi nibi ??? Kuki niba ababeshya se mutitandukanya na système mbi nkuko bamwe babikoze ?? Aho kwiruka inyuma yabitandukianyije na système mbi ahubwo nimwige uko mwakosora ayo mafuti ya système yanyu ya RPF.
Nta kibi nko gusuzugura rubanda koko. Habyalimana yasuzuguye impunzi azibuza gutaha kugeza ubwo zimucanyeho umuriro. None se nibyo na RPF itegereje ??? Ko yanga dialogue aba opposants bamaze imyaka bayisaba ubu yaba yifuza gusubiza abanyarwanda mu ntambara ??? Uyu munsi FPR niba ifite ingufu za gisilikari ntibivuga ko intambara itangiye byose bitahinduka. Kuko nuwo musilikari wizera nawe ako karengane kamugeraho abana n'abandi baturage gakorerwa ashobora guhindura ishati intambara igafata indi sura.
Sinzi impamvu abayobozi b'u Rwanda babaroze kutareba kure no kutagira vision à long terme ahubwo bagakora nk'abatazarubamo. Ngo so ukwanga akuraga urubanza rwamunaniye none koko abanyarwanda tuzahora turagwa umurage mubi w'amashyaka ategeka koko ??? Nguwo umurage mubi w'ingoma ya cyami yakandamizaga rubanda, nguwo umurage mubi wa Parmehutu, nguwo umurage mubi wa MRND-CDR, none n'umurage wa RPR nawo uzaza umeze nka rya cwende. Ngo akabaye icwende ntikoga, ngo niyo koze ntigacya, kandi niyo gakeye ntigashira umunuko. Ihanuka rya FPR ryo rizaba spectaculaire kuko ntibazanasobanukirwa nuko bigenze. Ngayo nguko.
Isomere nawe vision 20-20: http://www.igitondo.com/spip.php?article1600
HARAHAGAZWE !!!!
TITO KAYIJAMAHE
Montreal.


text:
Martha wabyaranye na Nahimana akamutana umwana muto, yanenze uburyo yasariye ku muhanda nkaho yaje kumufasha kurera
Umusazi Nahimana Thomas wabaswe n’ingengabitekerezo ya Jenoside no gushyigikira imitwe y’iterabwoba ishaka guhungabanya Umutekano w’u Rwanda igizwe nabasize abakoze Jenoside, amaze iminsi akwirakwiza ibihuha hirya no hino ku mbuga nkoranyambaga ku buzima bw’umukuru w’igihugu. Nahimana urangwa n’ibinyoma mu mvugo ze sose, umugore yasize ateye inda, akamutana umwana, ari kumusaba guhinduka akaza kumufasha kurera uwo babyaranye.
Ikiganiro Muragijimana Martha wabyaranye n’ingirwamupadiri Thomas Nahimana, aherutse kugirana n’ikinyamakuru Bwiza TV, yasabye Nahimana Thomas bamaze imyaka 16 byaranye kureka inyigisho mbi zirwanya Leta y’u Rwanda akaza kumufasha kurera umwana wabo ndetse no kubaka igihugu cyababyaye, Muragijemariya yavukiye mu murenge wa Nzaha, mu karere ka Rusizi, mu ntara y’iburengerazuba, ubu atuye mu mugi wa Kigali mu karere ka Gasabo. Muragijimana ngo yamenyanye na Nahimana kuva cyera bakiri bato kuko bavuka hamwe, ndetse ngo baje kuba inshuti cyane baza no gukundana cyane kugeza ubwo amuteye inda babyarana umwana mu 2003, ngo kuva aho Nahimana Thomas agiye i Burayi mu 2005 dore ko ngo atigeze amenya igihe yagendeye. Muragijimana ngo ntabundi bufasha bwe yongeye kubona, aho avuga ko byamugoye cyane kurera umwana dore ko ntawundi mugabo yigeze yongera gushaka.
Muragijimana Martha wabyaranye n’ingirwamupadiri Thomas Nahimana, avuga ko yamuteye inda afite imyaka 21 ndetse yahise amutererana ngo yaba umuryango Thomas avukamo bose ntawagize agira icyo amufasha mu kurera umwana babyaranye. Muragijimana yagize ati:” cyeretse ahari mubonye nkabanza nkamukurura amatwi, nkamubaza ukuntu yahindutse akaba ateje isi yose impagarara, nkamusaba guhinduka akaza agatanga inyigisho zubaka u Rwanda”.
Abaziranye na Nahimana baturanye mu Ubufaransa aho acumbitse bavuze noneho yasariye ku murari, kuko yahise abona ko ibye byamenyekanye kandi ko uwo babyaranye nyuma y’imyaka 16 amuburira kuza bagafatanya kubaka Igihugu ahora asebya mu mahanga yahungiyemo. Umwe mubakurikiye ikiganiro yahise agira ati: Iyi Ingirwamupadiri kabishywe yarirukanwe, biragaragara ko ari igicucu mu bintu anavuga kuko byuzuyemo ubujiji, Ubuhezanguni bw’abajenosideri kuko ni umunyakinyoma ushakira amaramuko mu kubeshya abantu bamukurikira.”
Abakoresha urubuga rwa Twitter bakibona uburyo uyu musazi w’ikiburaburyo wuzuye urwango akomeje guseba, umwe muri bo yahise yandika agira ati, “Ariko uno muswa ngo ni Nahimana nta bwenge afite koko, Mbona ari injiji yiyita Padiri kandi ari Indaya itanita kubo yabyaye hanze, gukinira ku Rwanda ntakintu bimaze kuko ntamuntu utazi ko ari umubeshyi, icyomanzi gisakuriza kuri murandasi.”Ibi byose bihita byerekana uburyo Nahimana yasaritswe n’urwango yonse ari ibyo avuga, n’ibyo akora bimurimo bikomeje kumutamaza izuba riva.
Tubibutse ko Nahimana yaje gukurwa ku mirimo y’ubusaseridoti aho yari yarahawe inshingano muri Paruwasi ya Muyange muri Diyoseze ya Cyangugu, kuko usibye guta intama, kunyereza umutungo wa Diyosezi, gusambanya abana agahungira mu Bufaransa yanataye umwana w’igitambambuga w’imyaka 2 aba umugabo mbwa ku karubanda. Yageze mu Bufaransa ashaka gukomeza kuba padiri ariko biramwangira ahita ayoboka inzira y’abarwanya ubuyobozi bw’u Rwanda, ashinga ikinyamakuru, Le Prophete mu mwaka wa 2005 cyuzuye urwango, ingengabitekerezo ya Jenoside, gusebya no kwangisha abaturwarwanda Ubuyobozi bwabo ahita amenyekana gutyo.
Amakuru dukesha ikinyamakuru Bwiza TV avuga ko ubwo yagiranaga ikiganiro na Musenyeri Thadee Ntihinyurwa mu mwaka wa 2017 wagize icyo avuga kuri Nahimana ugaragara mu biganiro bitanya abantu, yivugiye ko ibyo akora bihabanye cyane n’amahame ya Kiliziya kuko yo yigisha kunga abantu no kugira urukundo. Undi Musenyeri witwa Bimenyimana wari Umushumba wa Diyosezi Nahimana yaherewemo Isakaramentu ndetse akaniyikoramo yahise atangaza ko ibyo Nahimana yarahiriye imbere ya Kiliziya n’abakirisito yabirenzeho, ubu akaba akora ibihabanye nayo.
Nahimana wasaritswe n’ubuterahamwe aberewe n’urubwa yari amaze amezi menshi ku mbuga mu biganiro bisebya Ubuyobozi bw’U Rwanda dore ko yiyise ngo Perezida w’abarwanya Leta maze arihanukira abeshya ko Nyakubahwa Perezida wa Repubulika y’u Rwanda yitabye Imana, maze ahabwa inkwenene ko yasaze izuba riva.
Ubwo Nyakubahwa Perezida wa Repubulika yagiranaga ikiganiro na Televiziyo y’u Rwanda ku wa 6 Nzeli 2020 abazwa icyo kibazo cyabamaze iminsi bamubika ko yapfuye barangajwe imbere na Nahimana, yahise asubiza mu magambo ye bwite agira ati:“Urucira Mukaso rugatwara Nyoko.”
Ellen K.


text:
Ubwanwa ni ubwoya buza ku karevuro k’umugabo bukuzura ku matama n’imisaya by’abagabo. Kuva kera rero ngo abagabo bafite ubwanwa bafatwaga nk’abagira ibitekerezo n’agaciro mu miryango uretse ko nta nyigo ihamye yabigaragaje.Ubusanzwe ubwanwa buza umuntu agitangira ubugimbi nk’ubundi bwoya bwose buza ku mubiri muri icyo gihe. Ariko bitabujije ko hari abazana ubwoya mbere bakiri bato, kandi ubwanwa bukaza nyuma ndetse bukaba bwanaza mu myaka ya za 20 na 30.
Umuvuduko wo kuboneka k’utu twoya cyane ku rubyiruko biterwa n’imiterere y’umuntu ku wundi aho usanga bamwe bamara imyaka myinshi batarabumera ariko abandi bakamara imyaka mike cyane bagatangira kubumera. Hari n’igihe uruhinja ruvukana utwoya tworoshye ku karevuro ariko utwo duhita dushira mu mezi macye nyuma yo kubona izuba.
Abagore bameze ubwanwa bo ngo ni uburwayi bwitwa “Hirsutisme” iba yaje mu maso yabo. Biturutse n’aho umuntu akomoka, kumera ubwanwa bigenda bihindagurika. Twavuga nk’abamerendiens nta bwanwa bagira naho Abanyaziya benshi bakunda kubugira ariko buke.
Kubera abantu bizeraga ko abagabo bafite ubwanwa aba ari n’aba’agaciro mu muryango mu binyejana byashize ubwanwa bwaje kuba ubw’agaciro cyane mu bihugu bimwe na bimwe cyane cyane ibyiganjemo abasilamu.
Abandi twavuga nko mu Baromani bo muri icyo gihe bigeze kwivumbura ku mwami Julien ngo ni uko atagiraga ubwanwa ku buryo yanditse inzandiko zirenga 360 yisobanura nk’uko byanditswe n’urubuga rwavuzwe haruguru.
Mu Burusiya ho, Pierre Ier wabayeho mu kinyejana cya XVIII akaba yari umwami w’abami yakuyeho umuco wo kugendana ubwanwa aca imisoro ku batarabwogoshaga.
Mu Iyobokamana hari abo ubwanwa bufatwa nk’ikintu gikomeye nka judaïsme aho bafata kogosha nk’ikimenyetso cy’kunamira abapfuye, no mu madini y’abagatolika yo mu Burasirazuba (Orient) bemera ko umunyedini agomba gutunga ubwanwa.
Ku Bayisilamu bo babwemera kurusha andi madini babikuye ku ntumwa yabo Mohamed wagize ati” ni mureke ubwanwa bwanyu bukure” mu jambo ngo 'A'foû" cyangwa Awfoul louhâ.
Urugero rw’umuntu wabayeho witwa Louis Coulon yari umwanditsi akaba yari afite ubwanwa bureshya na 2,32 m yageze n’aho kugira ubwa metero 3,35 .
Uko bigaragara abantu benshi bemera ubwanwa gusa no kutabugira si uburwayi kuko biterwa n’imiterere y’umubiri w’umuntu.
Video Abakobwa Beza
Icyo Ubwanwa Busobanura ku Bagabo
Ubwanwa ni ubwoya buza ku karevuro k’umugabo bukuzura ku matama n’imisaya by’abagabo. Kuva kera rero ngo abagabo bafite ubwanwa bafatwaga nk’abagira ibitekerezo n’agaciro mu miryango uretse ko nta nyigo ihamye yabigaragaje.Ubusanzwe ubwanwa buza umuntu agitangira ubugimbi nk’ubundi bwoya bwose buza ku mubiri muri icyo gihe. Ariko bitabujije ko hari abazana ubwoya mbere bakiri bato, kandi ubwanwa bukaza nyuma ndetse bukaba bwanaza mu myaka ya za 20 na 30.
Labels: abagabo


text:
Gusiramura
Gusiramura ni uburyo bumwe bugendanye n’isuku ikorwa ku mubiri w’igitsina gabo by’umwihariko ku bwambure bw’umugabo cyangwa mu yindi mvugo havugwa igitsina cy’umugabo cyangwa igitsina cy’umwana w’umuhungu.
Ubundi ku bantu bari mu miryango cyangwa ibihugu bakora icyo gikorwa baba bumva ari ibintu bisanzwe. Ariko ku bandi bakomoka aho bidakorwa baba babona biteye ubwoba kuko rimwe na rimwe ntibaba bazi akamaro kabyo. Gusiramura rero bivugwaho byinshi. Nifuje ko guhera uyu munsi umenya amakuru nyayo kuri byo, kuko birakureba, niba atari wowe bazabaho ni umugabo wawe, musaza wawe, murumuna wawe, n’abandi.
Ni uburyo babaga agahu ko ku gitsina cy’abagabo (pénis), ako gahu kaba gapfundikiye umutwe w’igitsina (gland), iyo kavanyweho umutwe usigara hanze.
Ahanini abagabo basiramuye bagira uburyohe mu gihe cy’imibonano bungana n’ubwabadasiramuye.
Ariko rimwe na rimwe ahabazwe mu gihe cyo gusiramura hasigara inkovu, hari abagabo usanga bibangamiye cyangwa bakababara mu gihe cy’imibonano bitewe n’uburyo iyo nkovu yakize.
Hari abantu usanga barwanya iki gikorwa mu bihugu byateye imbere kuburyo bakora amashyirahamwe abirwanya. Kubwabo banga ko abana babagwa kandi ntabyo baba basabye. Bakaba bumva ko bajya bareka abana bagakura akaba aribo bihitiramo kwisiramuza igihe bumva babishatse.
Mu bihugu bikiri mu nzira y’amajyambere aho amazi atoroshye kubona, gisiramura bifasha mu buryo bw’isuku. Kuko hari umwanda ugenda wibika munsi y’agahu gapfundikiye umutwe w’igitsina. Iyo rero igitsina gisiramuye uwo mwanda ntawubaho. Ku badasiramuye bari ahantu hahora amazi, ni ngombwa koga buri munsi maze ugasunika agahu gapfundikiye igitsina kugirango woze umwanda wibika munsi yako.
Gusiramura ni ugukuraho uruhu ruto ruzengurutse igitsina cy’umugabo uhereye ku mutwe wacyo, ukaba ari umuco wamamaye cyane mu Bayahudi bitewe n’imyemerere yabo, aho basiramuraga umwana w’umuhungu umaze iminsi 8 avutse.
Mbere y`ubugimbi (puberté). Buri gihugu kigira umwihariko wacyo.
Gusiraura birababaza cyane niyo mpamvu abaganga batera ikinya (anesthésie) ugiye gusiramurwa.
Hari igihe gusiramura bikorwa nko kuvura, urugero nk’igihe agahu gapfundikira igitsina gafashe cyane kuburyo kanga gusubira inyuma ngo umutwe usohoke. Icyo gihe bivurwa no gusiramura.
Abayisilamu ndeste n’abayahudi. Naho aba gatolika (catholique), abaporo (protestantisme) na budisite (bouddhisme) ntabwo bakegeka icyo gikorwa.
Umugabo usiramuye asohora nk’umundi mugabo wese udasiramuye. Gusiramura ntacyo bihindura ku gusohora, ntibyongera igihe ntibinakigabanya.
Urugero[edit | edit source]
Nko kuba waracitse akaguru bitewe n’impanuka runaka, cyangwa ugacika akaboko cyangwa amaguru abiri, cyangwa yombi cyangwa se ubundi bumuga bwose waba ufite bitewe n’impanuka ariko ibindi bice byose by’umubiri bikora, ibyo byose twavuze ntibyakubuza kwisiramuza kuko ntacyo byaguhungabanya ku buzima bwawe usanganywe.
N’ubumuga busanzwe abantu babubona nko guhuma amaso kuba ikiragi kuba utumva n’ubundi bumuga bwose tutarondoye mubona. Ikigamijwe ahangaha ni ukumvikanisha uko aba Bantu bose twavuze bemerewe gusiramurwa igihe cyose abaye ari igitsina gabo.
Twavuze ku mwana ufite icyumweru kimwe, cyangwa se ukivuka, tuvuga no ku musore n’umugabo ndetse n’abasaza n’abo muri abo twavuze bahuye n’ubumuga umusomyi yakwibaza ati: gusiramurwa uri umwana no gusiramurwa uri mukuru ikiza ni ikihe? Byose ni byiza ku bantu bakuru biterwa n’igihe ubimenyeye kandi ugahita ubishyira mu bikorwa. Ibyiza tubona ni uko basiramurwa bakiri bato kuberako icyo gihe usiramuwe ntashobora kwitoneka ikindi kiza muri byo, iyo amaze gukura, agasanga asiramuye yumvako ariko yavutse kuberako aba atazi igihe yasiramuriwe. Ariko uko agenda akura, igihe kiragera akabimenya abibwiwe n’abandi cyangwa se nawe ubwe igihe kiragera akazabyimenyera; ko abona ba bahungu bavuka basiramuye ahubwo basiramurwa bakimara kuvuka kandi nawe ubwe aba abyibonera kubera ko aba amaze gusobanukirwa buri kimwe cyose.
Aha rero kumvikanisha ko buri mugabo wese atisiramuza yakwihutira kwisiramuza kuberako ari isuku kuri we nk’uko twigeze kubivugaho haruguru kuko birinda n’indwara zandurira mumibonano mpuzabitsina nku’ko muri buze kubisanga muri iki gitabo.
Gusiramura na SIDA[edit | edit source]
Igihe habayeho imibonano mpuzabitsina idakingiye (nta gakingirizo), ibyago byo kwandura SIDA ku mugabo usiramuye ni bike ugereranyije n’udasiramuye. Biterwa n’uko gusiramura bituma umubiri ugize umutwe w’igitsina ukomera, igihe umutwe ugipfundikiwe na kagahu ubaworoshye cyane. Uko koroha niko guha inzira virusi itera SIDA mu gihe cy’imibonano idakingiye. Ariko ntibivuzeko abasiramuye batayandura n’ubwo bo atari cyane nk’udasiramuye.
Nk’uko bitangazwa n’Umunyamabanga Nshingwabikorwa wa Komisiyo y’Igihugu yo Kurwanya Sida (CNLS) Dr Anita Asiimwe ngo iyi gahunda yakorewe igeragezwa mu turere twa Nyanza na Musanze, aho byagaragaye ko byitabiriwe n’umubare w’abantu benshi.
Kugirango iyi gahunda ibashe gushyirwa mu bikorwa neza, Kirota Kyampof Umuhuzabikorwa muri CNLS yatangaje ko guhera tariki ya 13 Ukuboza 2010 haratangira guhugurwa abaforomo 3 muri buri kigo nderabuzima, abaforomo 4 ndetse n’abaganga mu bitaro, aho bazaba bahabwa amahugurwa ku gikorwa cyo gusiramura. Iki gikorwa kizajya gikorerwa ku bigo nderabuzima ndetse n’ibitaro kandi bikorwe nta gahato.


text:
“Tubigizemo uruhare, ihohoterwa rishingiye ku gitsina ryacika burundu! Ahooo!” Iyi ni yo ntero ya ba “ni nyampinga” na basaza babo, biga mu rwunge rw’amashuri rwa masiga mu karere ka nyaruguru. Buri wa gatanu hafi saa kenda, bahurira mu twatsi munsi y’igiti ku mashuri yabo, maze bagahugurwa ku bijyanye n’uko abahungu bakwiriye kwitwara kuri bashiki babo, banafasha mu gukumira ihohoterwa rishingiye ku gitsina. Ubu bamaze gusobanukirwa, bahinduye n’imyitwarire. “ni nyampinga” twarabasuye, batubwira uko byari bimeze mbere ndetse n’ibyo bungukiye mu gufatanya na bashiki babo
Tuganira, aba bahungu batubwiye ko mbere yo guhugurwa, bumvaga ko imirimo yo mu rugo nko gukubura, gukoropa, no guteka byose ari iby’umukobwa, ko bo bitabareba. Bati: “Ba data batubwiraga kuva tukiri bato ko turi abatware mu rugo, ko nta murimo tugomba gukora.”
Bakomeje badusobanurira bati: “Imuhira wasangaga nta na kimwe dukora, ariko ubu hashize imyaka ibiri duhugurwa mu itsinda rya RWAMREC, none ubu turibwiriza tugakora imirimo yo mu rugo ntituyiharire bashiki bacu. No mu ishuri ubu turi ku rutonde rw’abakora isuku kandi ntibyabagaho. Nyuma twaje gusesengura dusanga twari twarigize ibyigenge.”
Mu byagiye bibasunikira guhinduka, aba bahungu bemeza ko harimo n’ingero nyinshi umufashamyumvire wabo muri iyi gahunda yagiye abaha. Ati: “Nta murimo w’umuhungu ubaho, nta n’uw’umukobwa ubaho. Reka mbahe urugero. Impamvu kera bavugaga ko umukobwa adakwiriye kurira igiti, n’uko kera abakobwa batambaraga amapantaro. Bangaga ko umukobwa yakurira yambaye ijipo maze abasigaye hasi bakamurunguruka. Ariko ubu umukobwa yambara ipantaro, ari na yo mpamvu ashobora kurira igiti, akajya ku bikwa akubaka, n’ibindi!”
Aba bahungu bemeza ko gucengerwa n’izi nyigisho ndetse no gutangira kuzishyira mu bikorwa, ngo na bo ubwabo byabagiriye akamaro. Bati: “Ibi byatumye amanota twagiraga mu ishuri azamuka, kuko kwiyumva nk’umugabo cyangwa umutware byatumaga twigomeka, no mu ishuri ntitwige neza.”
Mu gihe k’imyaka ibiri gusa, ihinduka aba bahungu bagize ryatumye n’ababyeyi babo ndetse n’abaturanyi na bo bahinduka. Nka Eliya avuga ko yatangiyekuganiriza se, nyuma y’uko yari amusanze akubura, bikamubabaza cyane. Icyo gihe ngo se yifuje kuzabyara undi muhungu utazamurumbira nka Eliya. Nuko Eliya atangira kujya amuganiriza buhoro buhoro ibyo yiga, kugira ngo amusobanurire ko atarumbye. Ati: “Ntibyari byoroshye. Gusa buhoro buhoro yarabyumvise. Ubu ajyana na mama mu murima bagafatanya. Yibwiriza gutema imiyenzi mu rugo, ubu na we ashobora no kureba inkono iri ku ziko. Mbese, abaturanyi bacu ubu batangarira uburyo atagitaha asahinda avuye ku kabari!”
Mu kiganiro twagiranye, ba “Ni Nyampinga” bigana n’aba bahungu bemeza ko koko bahindutse. Bati: “Ubu ntitugihurira ku mugezi ngo badukubite, cyangwa ngo bajugunye utujerekani twacu! Kandi mu ishuri no mu rugo, dusigaye dufatanya muri byose.”
Umufashamyumvire wabo yishimira ko aba bahungu bahinduye imyumvire, ngo n’ubwo byamusabye imbaraga nyinshi. Ati: “Nshimishwa cyane n’uko ubu ababyeyi baza kudushimira, kubera intambwe abahungu babo bateye, ndetse n’uburyo na bo babashije guhinduka, none mu ngo hakaba hasigaye harangwa ubwumvikane hamwe n’ubufatanye.”
Aba bahungu basoza bagize bati: “Gushyira hamwe na bashiki bacu, no gafatanya muri byose, byatumye turushaho kuba inshuti, tubona umwanya wo kuganira, kandi tugahora tunezerewe, ku buryo umwiryane mu miryango yacu washize!”


text:
"maze abantu banjye bitiriwe izina ryanjye nibicisha bugufi bagasenga, bagashaka mu maso hanjye bagahindukira bakareka ingeso zabo mbi, nanjye nzumva ndi mu ijuru mbababarire igicumuro cyabo, mbakirize igihugu". 2Ingoma 7:14
Iyo tuvuze gusengera igihugu, abantu twese duhita twumva ko bitureba wenda bitewe n’iki cyorezo cya Korona Virusi, ubukene, n’ibibazo bitandukanye bitwugarije. Gusengera igihugu ni byiza, ariko usenga ni nde?
Iyo Imana ivuze ngo ‘Abantu banjye’, wabisimbuza ijambo abana b’Imana cyangwa se abarokore , cyangwa se abakristo. Abo bantu nibo bakwiye gusenga igihugu kigakira, Ese umuntu aba umuntu w’Imana ryari?.
Abantu bose ni abantu b’Imana ariko si abana b’Imana. Mu butumwa bwiza uko bwanditswe na Yohana igice cya 1: 12 haravuga ngo “Icyakora abamwemeye bose bakizera izina rye, yabahaye ubushobozi bwo kuba abana b’Imana.“.
Iyo tuvuze gusengera igihugu tuba duhereye kure, reka duhere hano hafi. Ese wowe wahindutse kuba umwana w’Imana?. Kugira ngo igihugu gikire habanza wowe ku giti cyawe, hagakurikiraho umuryango, hagakurikiraho itorero n’igihugu, hanyuma hagakurikiraho amahanga. Rero twaba duhereye kure tuvuze kugusengera igihugu tutaravuga usenga ni nde?
Ese koko ukwiye gusengera igihugu, hari intambwe umaze gutera mu guhinduka ku buryo wasenga Imana ikakumva?
Ubundi isengesho ry’umunyabyaha riba ari ikizira mubyukuri, icyakora hari isengesho rimwe ry’umunyabyaha Imana yumva ni ”Mbabarira”. Iyo ubwiye Imana ngo mbabarira ibyumva vuba, ariko iyo usenga udakijijwe nta gaciro bigira mu bwami bw’Imana mubyukuri.
Yesu yatanze umurongo mwiza abantu bakwiye gusengeramo, Isengesho rya Data wa twese rirasobanutse ku muntu wese ushaka gusenga. Ritangira rivuga ngo” …Data wa twese, izina ryawe ryubahwe, ubwami bwawe buze, ibyo ushaka bibe mu isi…”, ni ibyifuzo 4 tugomba kubahiriza.
Imana yarakubyaye ikubera so?, urumva waravutse ubyarwa na yo?, umutima wawe urakwemeza neza ko uri umwana w’Imana?. Abasengera igihugu ni abantu babyawe n’Imana, bagomaba kuba ari abantu bavutse ari abana b’Imana. Kuvuka na byo ntabwo bihagije hakurikira kubaho ubuzima bwubaha Imana,
“Data wa twese, izina ryawe ryubahwe”, hanyuma ukamamaza ubwami bwayo, ubushake bw’Imana bukaza mu gihugu, mu bantu cyangwa mu itorero. Usengera igihugu rero akwiye kuba ari umuntu wahindukiye, ni umuntu wamenye agaciro k’amaraso ya Kristo akatura ibyaha bye, ni umuntu wagize agahinda gatera kwihana kuticuzwa. Uwo muntu mubyukuri aba akijijwe, niwe ukwiriye gusengera igihugu.
Dufite abantu rero binjiye idini, abandi binjira amatorero ariko ntibahinduka kuba abana b’Imana. Gukizwa birasobanutse kandi iyo ukijijwe neza biranagaragara. Hari n’abashumba bamwe mu matorero cyangwa se amadini ya gikristo bashyira imbaraga muguhindura abantu kuba abayoboke babo, kuruta uko babahindura kuba abana b’Imana.
Nta gihe na kimwe Imana yigeze ihana Israheli itayihoye abantu bitiriwe izina ryayo bitwaye nabi. Imana ntishobora kurekura ibyorezo nka Korona Virusi hatarabaye guteshuka kw’abantu b’Imana. Gusengera igihugu rero dukwiye kubanza kureba ngo abasenga ni bande?.
Ni ugusenga bikora ku mutima w’Imana, ni abantu bitiriwe izina ryayo, ni abantu babyawe nayo, babayeho ubuzima buyubaha hanyuma bakaba biteguye kwamamaza ubwami bwayo mu kazi, aho birirwa hose bakamenya ko bahagarariye ubwami bw’Imana.
Umurimo w’Imana tuzi ko ukorerwa mu gipasiteri, mu kidiyakoni, muri korari n’ahandi. Ariko sibyo, ushobora kuba umusirikare mwiza nabyo bikaba ari umurimo w’Imana, waba umucuruzi mwiza bikaba nabyo ari umurimo w’Imana, waba umuganga mwiza nabyo bikaba ari umurimo w’Imana.
Ntabwo umurimo w’Imana ugarukira mu rusengero gusa, ahubwo iyo ushoboye kwera imbuto mu bandi nabwo uba ukoreye Imana.
“nibicisha bugufi bagasenga, bagashaka mu maso hanjye bagahindukira bakareka ingeso zabo mbi, nanjye nzumva ndi mu ijuru mbababarire igicumuro cyabo, mbakirize igihugu”
Gusenga ntabwo ari impano, gusenga ni itegeko. Nta hantu na hamwe Bibiliya itwingingira gusenga irabidutegeka: “ Musenge mutajya mu mumoshya”, “Musengeshe umwuka iteka”, “Musenge ubudasiba”, ni itegeko.
Mugusenga turezwa, tukavanwamo imyanda y’ibyaha tugasubira mu bugingo, mu busabane bwacu n’Imana.
"Bagashaka mu maso hanjye"
Abantu benshi ntibasenga bashaka mu maso h’Imana, basenga bashaka mu maboko y’Imana. Mu maboko y’Imana hari: abagore, abagabo, hari poromosiyo, hari ugutera imbere, hari ibyo twifuza byose. Ariko mu maso h’Imana, hari: Ubumwe, ubusabane, hari ubuntu. Ikibazo gikomeye rero ni uko ishobora kuguha ibiri mu ntoki zayo, ikakwima mu ntoki zayo.
Tekereza ku giti cyawe utarebye idini n’itorero usengeramo, wibaze ngo maze guhinduka ku kihe kigero?. Uyu muntu wahindutse afite amasezerano meza ku Mana, izamukiza imukirize n’igihugu. Igihugu ntitwakivugaho ibintu byinshi, kuko nimpinduka nawe ugahinduka, tuzahura twese twarahindutse Umwuka Wera amanuke:


text:
Gatsibo: Kunoza isuku ntibisaba umuterankunga-Gakuba
Yanditswe na HITIMANA SERVAND
Visi Perezida w’Inteko Ishinga Amategeko, Umutwe wa Sena, Gakuba Jeanne d’Arc, yasabye abaturage bo mu karere ka Gatsibo kurangwa n’isuku aho bari hose, bakirinda indwara zikomoka ku mwanda, kuko kunoza isuku bidasaba ubushobozi buhambaye cyangwa umuterankunga.
Ibi yabigarutseho nyuma y’umuganda yakoranye n’abaturage bo mu murenge wa Kiramuruzi, mu karere ka Gatsibo, ku wa 24 Gashyantare 2018.
Yibukije aba baturage ko indwara z’impiswi n’inzoka zikunze kwibasira abaturage ziterwa ahanini no kutanoza isuku, bityo bakwiye kugira isuku mu byo barya, ibyo bariraho, aho bariya, ku myambaro bambaye, mu bwiherero ndetse no mu ngo zabo muri rusange
Yakomeje agira ati “Niba mumaze kumva ibibazo byose bituruka ku isuku nke, igisabwa ni ugufata umwanzuro no guhindura imyumvire ugakora ibyo utujuje. Ndavuga ko igikenewe ari uguhindura imyumvire, kuko ntukeneye umuterankunga wo kugufasha gukaraba.
Meya yavuze ko hari abatubaka ubwiherero bukwiye kandi barejeje bagahunika, ari abantu bifite, ubwo se ukeneye uza kukubakira ubwiherero?”
Abayobozi b’Inzego z’ibanze muri aka karere basabwe kurushaho gukaza ubukangurambaga, no kwegera abaturage kugira ngo babafashe guhindura imyumvire, bumve akamaro ko kugira isuku mu buzima bwabo bwa buri munsi.
Visi Perezida wa Sena yasabye abaturage kurushaho kubyaza umusaruro gahunda y’amasibo, kuko ibafasha kungurana inama zabafasha kunoza isuku no gukebura abakigenda biguru ntege mu kunoza isuku.
Ati “Batubwiye imikorere yanyu y’amasibo dusanga ahubwo yaba inzira nziza yo kugirana inama no gufashanya gukemura ikibazo k’isuku. Niba buri ngo 15 zihuriye mu isibo zicara zikaganira, ubwazo zafasha umwe muri bo udafite ubwiherero akumva icyo akwiye gukora. Ikindi ni uko umuyobozi w’ingo 15 byamworohera kurara amenye amakuru yose ku cyakozwe kwa kanaka.”
Karangwa Daniel, umwe mu baturage bo muri Kiramuruzi, aganira n’Imvaho Nshya yagize ati “Icya mbere twishimiye ko abayobozi bakuru badusuye bakagira n’impanuro baduha. Twize byinshi kuko ku byo umuyobozi yavuze iyo wisuzumye usanga harimo uburangare.
Akenshi usanga ducukura umusarane tukazamura ukageza hagati ntitunasakare. Ngewe rero mu minsi 2 ndaba nabikemuye kuko si ubushobozi nabuze ahubwo sinajyaga mbishyira mu byihutirwa.”
Umuyobozi w’Akarere ka Gatsibo Gasana Richard, avuga ko ubugenzuzi buheruka gukorwa bwagaragaje ko muri aka karere kugeza ubu hari ingo zisaga 800 zitagira ubwiherero, ubuyobozi bukaba buhamya ko ingamba zo gukangurira abaturage kunoza isuku zigiye kongerwamo imbaraga.


text:
Trending
Kugera mu w’1900, u Rwanda rwabarizwaga mu gace k’iyogezabutumwa ka Afrika yo munsi ya koma y’isi kashyizweho ku wa 24/02/1878 na Papa Lewo wa 13 akakaragiza umuryango w’abapadiri bera wari warashinzwe na Karidinali Lavijeri mu w’1868. Aba bamisiyoneri ba Afurika (abapadiri bera) bageze muri Uganda muri gashyantare 1879. Bahise bahashinga misiyoni yaje kuba vikariyati apostoliki ya Vigitoriya- Nyanza mu w’ 1883. Abayoboye iyo Vikariyati ni Musenyeri Lewo Livinhac (1846-1922) na Musenyeri Yohani Yozefu Hiriti (1854-1931). Myr Hiriti yabaye igisonga ku wa 4/12/1889, atangira uwo murimo ku mugaragaro ku wa 25/05/1890. Intego ye yari “Sitio” (mfite inyota).
Ku wa 13 Nyakanga 1894 : Vikariyati apostoliki ya Vigitoriya-Nyanza yagabanyijwemo vikariyati eshatu ari zo iya Nyanza y’amajyepfo yaragijwe Myr Hiriti. U Rwanda ni yo rwashyizwemo. Icyicaro cyayo cyari i Kamoga ya Bukumbi muri Tanzaniya. Aha ni ho Myr Hiriti yafatiye umugambi wo kohereza abamisiyoneri mu Rwanda. Ku wa 12/11/1897, yashinze misiyoni ya Katoke, bagombaga gushyikiramo mbere yo kugera mu Rwanda.
Ku wa 15 Nzeri 1899 : Myr Hiriti n’abari bamuherekeje bahagurutse i Kamoga berekeza mu Rwanda.Yari kumwe na ba padiri Alufonsi Burari na Pawulo Barutolomayo ndetse na Furere Anselemi. Babanje guca i Burundi kubonana n’uwari ukuriye ingabo z’abadage wayoboraga agace u Rwanda rwari rurimo.Ku wa 20/01/1900 ni bwo bageze i Shangi ari na ho habereye misa ya mbere ku butaka bw’u Rwanda.
Ku wa 2 gashyantare 1900 : Myr Hiriti n’abo bari kumwe bageze ibwami bakirwa n’umwami Yuhi V Musinga mbere yo gukomeza berekeza mu majyepfo. Ku wa 4 gashyantare 1900, Myr Hiriti yasubiye muri Tanzaniya anyuze mu Gisaka ariko asiga padiri Burari na Pawulo Barutolomayo ndetse na Furere Anselemi i Mara kugira ngo bahashinge misiyoni ya mbere mu Rwanda.
Ku wa 8 gashyantare 1900 : Abamisiyoneri batatu basigaye mu Rwanda bakambitse i Save ari na ho baje gushinga misiyoni ya mbere yaragijwe « Umutima Mutagatifu wa Yezu ». Nyuma yaho hakurikiyeho ishingwa rya za misiyoni Zaza (1/11/1900), Nyundo (25/4/1901), Rwaza (20/11/1903), Mibirizi (20/12/1903), Kabgayi (20/1/1906), Rulindo (26/4/1909), Murunda (17/5/1909) na Kansi (13/12/1910).
Mu gihe hashize iminsi mike hatangajwe amavugurura ari gukorwa muri Kiliziya Gatolika, abantu batandukanye bahise batekereza ko aya mavugurura yaba agamije gukemura bimwe mu bibazo bijyanye...
Mu gihe yarari gutanga imbwirwaruhame mu nama yaberaga mu musigiti Guverineri w’intara ya Azerbaijan y’iburasirazuba muri Iran, yakubiswe urushyi. Ibi byabaye kuri uyu wa Gatandatu ubwo uyu...
Umu Pasteri wo mu igihugu cya Kenya usanzwe atuye muri Leta Zunze ubumwe yamaze kwegura ku inshingano ze nyuma yuko umwe mu bakristo ashize hanze amajwi ye hanze. Uyu mu Pasteri wo mw’itorero...
Umuhanuzikazi Utang Edet Effiong, wari afite itorero mu mujyi wa Ikot Edem Odo muri Leta ya Cross River, mu majyepfo ya Nigeria, abagize umuryango we bamushyinguye ari muzima ubwo bari barakaye...


text:
Umusatsi ni kimwe mu biranga ubwiza bw’abagore bigatuma anakundwa n’ab’igitsina gabo, kandi utawufashe neza ntibimugwa neza kuri iyi ngingo. Amakuru dukesha urubuga doctissimo.fr, avuga ko hari byinshi bituma umusatsi wangirika byaba na ngombwa ntuzongere gukura. Hélène Claudere,r umuhanga mu bijyanye n’imisatsi, agaragaza ibintu 5 wakwirinda mu gihe ushaka ko umusatsi wawe ukura neza.Kudakoresha amavuta cyangwa produits zitandukanye ku musatsi wawe: kuko zituma ucika ndetse ntiwongere no gukura nk’uko byari bisanzwe. Yongeraho ko n’aya mabara asigwa mu musatsi na yo yangiza uruti rw’umusatsi.
Kudafunga cyane umusatsi, ibyo bita gufunga shinyo: bavuga ko kuwufunga Atari byo bituma ukura, ko ahubwo bituma mu mizi h’umusatsi hatangira gukuka ugasanga umusatsi uhora ucika.
Kudakoresha amazi afite imbaraga nyinshi mu gihe woga mu musatsi wawe: ahubwo bavuga ko byaba byiza ugiye ukoresha amazi atuje kuko iyo umusatsi wawe uwogesha amazi akomeye ushobora na bwo kwangirika.
Kwirinda gukoresha umuriro mwinshi mu gihe wumutsa umusati wawe: Aha, uyu muhanga asobanura ko ibyo bituma ukanyarara no gucika ukaba wacika, bityo akavuga ko ari byiza gukoresha umuyaga w’akazuyazi kuko bituma umusatsi usokoreka neza udacika.
Kwirinda gukoresha ibisokoso biwuhinyarika: ibi bikaba byitwa (hair tongues ), ahubwo avuga ko ari byiza gukoresha ibisokozo birambura umusatsi ukarambuka mu bihe ukura ukazarambuka.
Kuri uru rubuga, Hellene arangiza atanga inama ko mu buzima busanzwe umuntu yajya afasha umubiri we agakunda kunywa amazi menshi kandi agafata amafunguro akubiyemo intungamubiri zirimo imyunyu ngungu, proteyine, vitamine A,B,na C hakiyongeraho na manyesiyumu.
Mu mafunguro bavuga ko ushobora gufata, harimo ibikomoka ku ngano cyangwa ibindi biribwa bikubiyemo magneziyumu na vitamine B, ari byo bituma umuntu agira umusatsi ukomeye kandi ukeye. ukongeraho kandi ugakoresha amavuta ku rugero rudakabije bikaba bigaburira umusatsi bimwe mu biwutunga biba bikenewe.


text:
Muri iki gihe turimo ikoranabuhanga cyane cyane imbugankoranyambaga ni uburyo busigaye bwifashwishwa mu itumanaho n’abantu benshi mu ngeri zose zitandukanye, imbuga zimeze nk’izatwaye imitima ya benshi harimo Facebook, Watsapp hamwe na Twitter.
ku bakoresha watsapp hari igihe umuntu akwandikira ubutumwa ariko akaza kubusiba bitewe n’impamvu ze bwite wowe wandikiye utigeze umenya ibi bigutera amatsiko yo kumenya icyo yari yakwandikiye, ariko ukabiburira ibisubizo, aha rero twagerageje ku bashakira igisubizo kirambye cy’uburyo ushobora gusoma message wandikiwe ariko ikaza gusibwa utarayisoma.
nta bundi buryo wifashisha uretse application yitwa antidelete
reba hasi muri videwo uburyo ushobora kuyikoresha maze ukajya usoma ibyo wandikiwe ariko bikaza gusibwa
yanditswe na Biseruka jean d’amour


text:
Iyo hatangwa ibiryo ntabwo buri wese ahabwa ibyo yifuza – MINALOC
Minisiteri y’Ubutegetsi bw’igihugu (MINALOC), iratangaza ko iyo hatangwa ibiryo hadatangwa ibyo buri wese yifuza, ahubwo ikiba kigamijwe ari ukugira ngo umuntu abone ibyo arya kandi bimutungira umubiri.
Bitangajwe nyuma yo gutangira igikorwa cyo gutanga ibiryo ku miryango itishoboye yaryaga ari uko abayigize bakoze, ariko bakaba ntaho barimo kujya kubera gahunda ya Guma mu Rugo yatangiye ku wa 17 Nyakanga 2021 mu turere umunani hamwe n’Umujyi wa Kigali, mu rwego rwo kugira ngo hakumirwe ubwandu bushya bwa Covid-19.
Minisitiri w’Ubutegetsi bw’igihugu, Gatabazi JMV, avuga ko babaze neza bakurikije ibyo umuntu akenera mu buzima ku munsi, ku buryo mu minsi icumi ya Guma mu Rugo abantu bose batekerejwe badafite ubushobozi bw’ibibatunga bazabibona bihagije, n’ubwo ngo buri wese adahabwa ibyo yifuza.
Ati “Ariko iyo dutanga ibiryo ntabwo dutanga ibyo buri wese yifuza, kuko ushobora kuba wifuza inyama, ushobora kuba wifuza inzoga n’ibindi binyuranye ariko muri iki cyiciro turimo dutanga ibiryo n’ibishobora gufasha umuntu kugira ngo ya minsi yakoraga akabona ibyo arya kuri uwo munsi, azabone ibyo arya bimutungira ubuzima”.
Gahunda yo gutanga ibiryo kuri iyi miryango itishoboye yatangijwe kuri uyu wa 18 Nyakanga 2021 mu Mujyi wa Kigali, ariko kandi bikaba byamaze no koherezwa mu tundi turere umunani turebwa na gahunda ya Guma mu rugo, ku buryo guhera kri uyu wa mbere naho bihita bitangira gushikirizwa abatishoboye kugira ngo badakomeza gukora ingendo zitari ngombwa bajya gushaka ibibatunga.
Minisiteri y’Ubutegetsi bw’igihugu ivuga ko hamaze kubarurwa imiryango ibihumbi 220 igomba kuzafashwa mu Mujyi wa Kigali, hamwe n’indi miryango 34,750 yo mu turere umunani twashizwe muri Guma mu Rugo.
Ibiryo birimo gutangwa birimo ibyubaka umubiri nka kawunga n’umuceri, ibitanga za proteyine nk’ibishyimbo hakazatangwa n’amata n’ifu ya shisha kibondo ku miryango ifite abana cyangwa ababyeyi batwite ndetse n’abonsa, bikaba byarabazwe mu buryo bw’ubuhanga ku buryo buri wese azabibona kandi bihagije.
Ikindi ni uko mu Mujyi wa Kigali ndetse na buri karere mu turere twa Burere, Gicumbi, Musanze, Kamonyi, Nyagatare, Rwamagana, Rubavu na Rutsiro, hashyizweho imirongo ya telephone izafasha abaturage bazaba basimbutswe cyangwa barenganyijwe kuba bahabwa ibiryo.
Ariko kandi ngo hari umuntu ushobora kuba atarabazwe bitewe n’uko yari azwi nk’umuntu ufite ibimutunga ariko bikaba atari ko bikimeze, icyo asabwa n’ukwimenyekanisha ku buryo nta muntu uzacikanwa kuko igihugu gifite ubuhunikiro burimo ibishobora kuba byafasha Abanyarwanda, igihe habaye ingorane zirimo ibiza, imyuzure ndetse n’ibindi byatungurana byose.
Ibitekerezo ( 1 )
Mwaramutse?
Kuriyi nkuru yo gutanga ibyo kurya,mwatubwira imirongo bahamagaraho kubantu barenganyijwe cg batabonye ibyo kurya??
Murakoze.


text:
Umushumba w’itorero rya Eagle Vision Evangelical Church Bishop rikorera Nyagatare Bishop Musoni Josiane Deborah yatangaje ko isengesho ryumvikana cyane ari iryo usenga wiyirije ubusa kuko rikuraho ibyananiranye.
Ibi yabitangaje kuri uyu wa gatanu taliki ya 27 Nzeri 2019,ni mu gihe usanga abantu basenga mu buryo butandukanye maze ukaba wakwibaza uburyo bwa nyabwo umuntu yakoresha ngo Imana imwumve.
Aganira n’ikinyamakuru cy’Isezerano.com, Bishop Musoni Deborah yavuze ko ijambo ry’Imana rivuga ko Imana igomba gushakwa muburyo bwose ariko ko uburyo bwiza buterwa nubwo umuntu yakoresheje igihe asenga.
Yagize ati:”ijambo ry’Imana rivuga ko tugomba kuyishakisha mu buryo bwose ariko biterwa n’icyo uri gusengera.Uburyo runaka bushobora kumbera bwiza kubera ko aribwo nakoresheje,undi nawe agakoresha ubwe nawe akabona ni bwiza,ariko cyane cyane tuzi yuko amasengesho yo kwiyiriza ubusa ariyo dukunze guhitamo”.
“Kubera ko intumwa zagiye kwirukana dayimoni mu muntu biranga zibaza Kristo ngo kuki bitakunze maze Yesu arazibwira ngo ntakindi cyashobora gukemura ikibazo nka kiriya keretse gusenga wiyirije ubusa.Ni ukuvuga ngo gusenga wiyirije ubusa bikuraho ibyananiranye”.
“Niyo hari naho ugiye ariko ukamenya ngo umubiri wanjye nawutanzeho igitambo sinshobora kurya uyu munsi kuko hari icyo nshaka ku Mana.Ku rwanjye ruhande numva isengesho ryumvikana cyane ari ugusenga wiyirije ubusa ariko ufite intego”.
Umukozi w’Imana Bishop Musoni Josiane Deborah ubu ni umuyobozi w’itorero rya Eagle Vision Evangelical Church rya Nyagatare ariko akaba yarahoze ari n’umuririmbyi wa Azafu mbere yo kuba umushumba.


text:
#idamange
Nimuhaguruke Nimuhagarare Mudamange
By Evariste Nsabimana on 2 mars 2021
Muzihanukire muzahinde muhindire inkuba zihanuke Zizaragarika amababa yazo azabarara abaye amababi Muyakusanye mukungute ubumara bwayo buzayonga Ibyo murabizi akamaro kabwo ni ako kumara abantu Nimubukamate mubwirenze maze burengane n’irirenze Uko bugenda burembera mwebwe muzaza Mudamanga; Mulilinde kurya karungu uwo yarunguye ntatinda kurungulirwa Mu kwata inzasaya ngo uyitamire nayo igutamika ikirungulira Cyibamo intimba itimbya […]


text:
Abakirisitu Gatolika n’abandi bantu bose bafite umutima mwiza wo gufasha bakwiye kwitagatifuriza mu bikorwa by’ukwezi k’Urukundo n’Impuhwe kugirango Imana ibahere umugisha mu byo bakora byose byo gufasha ababaye.
Ukwezi k’Urukundo n’Impuhwe n’igihe umukirisitu Gatolika by’umwihariko n’undi muntu wese w’umutima mwiza yashyiriweho n’abayobozi ba Kiliziya Gatolika mu Rwanda, kugira ngo yitagatifuze binyuze mu bikorwa by’urukundo.
Kiliziya Gatolika mu Rwanda yifuje ko ukwezi kw’Impuhwe n’Urukundo kwaba mu kwa munani buri mwaka kuko aribwo abakirisitu baba babonye umusaruro bityo bakabasha gusangira ibyo bafite n’abakene ndetse n’abandi bantu bari mu kaga.
“Uwifuza kudufasha gufasha abababaye yanyuza inkunga ye kuri konti no 00040-00691286-97 BK yitwa Caritas Kigali/OSC, Compte muri RIM no 01000208 yitwa Caritas diocésaine Kigali, Mobile Money 0781460747 n’ifishi mu miryangoremezo iriho cachet ya Paruwasi”.
Ubuhamya butangwa n’abakirisitu batandukanye bavuga ko iyo umuntu yigomwe agafasha ababaye Imana ibimwitura kandi ko aba yizigamiye ingororano ye mu ijuru.
Mukangwije Esperence ni umukritu ubarizwa mu muryango remezo witiriwe Mutagatifu Michel muri Paruwasi ya Regina Pacis avuga ko umukristu nyawe yagombye kugira icyo yigomwa agafasha ababaye kuko Imana ibimwitura.
Mu buhamya bwe avuga ko kwigomwa ikintu ukagifashisha umukene ndetse n’abandi bantu bari mu kaga, Imana ibigukubira inshuro nyinshi zirenze ibyo watanze.
Ati “ nukuri nk’abakristu tugomba kwigomwa tugafasha abakene ndetse n’ababaye kuko gutanga bihesha umugisha kuruta guhabwa.”
Undi mu Kristu witwa Mukundente Diane ubarizwa mu muryango remezo witiriwe Kristu Mwami atangaza ko gutanga no kwigomwa imfashanyo ihabwa abakene ari inshingano z’umukirisitu kugirango yitagatifurize mu byo akora byose.
Mu buhamya bwe avuga ko yigeze kwigomwa ibihumbi bitanu (5000 FRW) mu gihe kitarenze ukwezi kumwe Imana iza kumugirira neza umwana we abona umuterankunga umufashiriza umwana kubona amafaranga yo kwishyura ishuri.
Avuga ko buri wese azaherekezwa n’imirimo myiza yakoze kandi ko ingororano yo kwita kubatishoboye izaba nyinshi mw’ijuru.
Umuyobozi wa Caritas Kigali Padiri Twizeyumuremyi Donatien yagize ati “ Muri uku kwezi, twagaragariza abababaye umutima w’urukundo, tubafashisha ku byo dufite, twitaye ku byo bakeneye koko bityo Imana ikarushaho kuduha umugisha mu byo dukora”.
Ni ukwezi kandi turushaho kwiyubakira Caritas Nyarwanda ishingiye ku bushobozi bw’abakirisitu bayo aho guhora dutegereje imfashanyo iturutse ahandi.


text:
IMIBEREHO YEJEJWE
IMIBEREHO YEJEJWE
IJAMBO RYAGENEWE UMUSOMYI
Mu nyandiko z’ingenzi cumi n’imwe Ellen G. White yanditse yikurikiranya zigasohoka bwa mbere mu kinyamakuru cyitwa Urwibutso n’Integuza (Review and Herald) mu mwaka wa 1881, zahawe insanganyamatsiko ivuga ibyo “Kwezwa” cyangwa se “Kugirwa intungane”. Mu kwandika kuri iyi ngingo ashingiye ku mibereho ye mu by’Imana kandi intekerezo n’umutima we bimurikiwe na Mwuka Muziranenge, yasuzumanye ubushishozi ingingo zigize ukwezwa nyakuri, maze azitandukanya n’imyumvire idahwitse kandi idashingiye ku kuri, yabaye gikwira mu bantu, ku byerekeranye n’iyo nsanganyamatsiko yo kwezwa. IY 4.1
Muri iyo myaka, nibwo izo nyandiko cumi n’imwe zashyizwe hamwe maze zisohorwa mu icapiro ari agatabo gato gafite umutwe uvuga ngo, “Kwezwa Kuvugwa muri Bibiliya”, maze kaboneka mu kwezi kwa Mutarama, 1889, nka kimwe mu bitabo bya mbere bigamije gufasha umwigishwa wa Bibiliya. IY 4.2
Mu mwaka wa 1937, iki gitabo cyaje guhabwa izina rimenyerewe ari ryo “Imibereho Yejejwe”, maze cyongera gusohoka noneho mu buryo bwuzuye, cyiyongereyeho igika cy’amagambo yavanywe mu gitabo cyitwa “Abahanuzi n’Abami”. Uko ni ko iki gitabo cyaje gusohorwa mu icapiro kimeze, ari gitoya, nyamara gicapwa ku bwinshi, kandi kibera ingirakamaro bitavugwa imibereho y’abantu benshi cyane. IY 4.3
Muri iyo myandikire yacyo mishya, nyamara itarigeze ihinduka mu buryo bw’ubutumwa bukubiyemo, iki gitabo gikize cyane ku by’umwuka kandi kimaze igihe kirekire, cyongeye gusohorwa kugira ngo kirusheho gukwira no gufasha abantu benshi. IY 5.1
Abashinzwe Iyandikwa n’Ikwirakwizwa ry’Inyandiko za Ellen G. White IY 5.2
Washington, D.C.
Nyakanga, 1956.


text:
Kugaburira umwana si kimwe no kugaburira umuntu mukuru dore ko umwana aba akeneye gukura haba mu bwenge, mu gihagararo, no mu mbaraga. Niyo mpamvu mu kumugaburira hari amafunguro uba usabwa kwitaho kurenza ayandi bijyanye n’icyo wifuza kumwongerera ndetse n’ikigero cy’ubukure agezemo.
Nkuko ishami ry’umuryango w’abibumbye ryita ku buzima (OMS/WHO) ribisaba ababyeyi, umwana utarageza amezi atandatu avutse nta kindi aba akwiye guhabwa uretse kumwonsa gusa. Nyamara kubera impamvu zinyuranye, nk’akazi, kubura amashereka, n’izindi mpamvu, umwana utarageza ku mezi atandatu ashobora guhabwa ibindi bisimbura amashereka bikunze kwitwa amata (mu moko n’amazina anyuranye).
Uretse rero aha, nyuma y’amezi atandatu umwana atangira guhabwa ifashabere riba rigizwe n’amafunguro anyuranye. Aya mafunguro aba agizwe n’imyunyungugu, vitamin, poroteyine n’izindi ntungamubiri zinyuranye nk’ibinure. Mu gihe rero ugaburira umwana uba ukwiye kumenya ifunguro umuhaye ibiririmo ndetse ukanamenya niba mu kigero agezemo ugomba kumuha byinshi cyangwa bicye.
Reka turebere hamwe intungamubiri ziba zikwiye kuboneka mu ifunguro ry’umwana (hano turavuga umwana utarageza imyaka 3) turebe aho ziboneka, igipimo kuri buri kigero cy’ubukure ndetse turanavuga ku buryo ifunguro rigomba kuba rimeze.
1. Poroteyine
Abana bakenera poroteyine cyane ugereranyije n’abantu bakuru. Izi poroteyine twavuga ko ari amatafari yubaka umubiri wacu kandi nkuko bivugwa umwana apfa mu iterura. Izi poroteyine nizo zikora uturemangingo fatizo ndetse n’imisemburo kandi zinakora nka enzymes (zifasha mu mikorere y’umubiri).
Poroteyine ahanini zikomoka ku biva ku matungo ariko siho gusa ziva kuko wanazisanga kuri soya, ibishyimbo. Ziboneka kandi mu mata n’ibiyakomokaho, inyama, amagi ndetse n’inkoko. Agakombe k’amata y’inka kabamo garama 8 za poroteyine naho igi rimwe wasangamo garama 6 za poroteyine.
2. Ibinyasukari
Mu gihe poroteyine ari ibyubaka umubiri, ibinyasukari byo ni ibitera imbaraga. Umwana ibyo akora byose akoresha imbaraga nko kwiyubura, gukambakamba, kugenda ndetse anakoresha ubwonko cyane dore ko aba ashaka kumenya byinshi. Amasukari menshi aboneka ari nka amidon mu byo umwana arya kandi amafunguro usangamo amasukari y’umwimerere harimo imbuto, ibinyampeke (amasaka, ibigori, uburo, umuceri, ingano), imboga ndetse n’utubuto duhekenywa nka sesame.
3. Ibinyamavuta
Ibinyamavuta, ushatse wanabyita ibinure. Ibi bikenerwa by’umwihariko mu mikurire n’imikorere y’ubwonko. Niyo mpamvu byakabaye byiza ko hagati ya 30% na 40% ya calorie (igipimo cy’ingufu) umwana akeneye biba bikwiye guturuka mu binyamavuta. Nubwo ku bantu bakuru basabwa kugabanya ibinyamavuta mu mafunguro ariko ku mwana birakenewe. Amavuta meza ni amwe y’umwimerere ukaba uyasanga muri avoka, amata, ubunyobwa, amavuta ya elayo n’amavuta ya coconut.
4. Ubutare
Ubutare (fer/iron) niwo munyungugu wa mbere abana batangiye gufata ifashabere baba bakeneye. Burya ubutare umwana akeneye burenze kure ubwo umuntu mukuru akeneye. Ubutare nibwo butwara umwuka wa oxygen buwukwiza mu mubiri kandi ibi bifasha mu mikurire y’ubwonko nokugira ingufu. Umwana utarageza ku mezi 6 ubutare abukura mu mashereka ndetse umubiri we uba ukinakoresha ubwo yavukanye. Hejuru y’aya mezi rero butangira kugabanyuka ku buryo utabyitayeho yagira ikibazo cy’amaraso macye ibi bikaba byagira ingaruka zikomeye ku mikurire ye haba mu gihagararo n’imitekerereze.
Ikizakubwira ko ubutare bwabaye bucye harimo kugira uruhu rwijimye, kuba inabute, kudakura no kutagira ubushake bwo kurya. Amafunguro meza wasangamo ubutare harimo ibinyampeke, ibishyimbo, inyama cyane cyane inkoko, umwijima, amagi, soya n’ibizikomokaho, na epinari.
5. Zinc
Uyu munyungugu nubwo udakenerwa ari mwinshi cyane ariko ni ingenzi kuko ufasha ibikomere gukira vuba kandi ugatuma ubudahangarwa bukomera. Zinc iboneka cyane mubyo kurya byo mu Nyanja, inyama n’ibishyimbo
6. Calcium
Uyu munyungugu niwo ufasha amagufa n’amenyo gukomera no kugira ireme. Amafunguro akungahaye kuri calcium ni imboga nka epinari, amashu mu moko yose, ibishyimbo, isombe na almond (amande). tuwusanga kandi ku mata n’ibiyakomokaho, inyama muri rusange.
7. Vitamin A
Iyi ni vitamin y’ingenzi mu gufasha amaso kureba neza ndetse nayo ifasha mu kongerera ingufu ubudahangarwa. Ikomoka mu biva ku matungo, izwi nka retinol yo iba itunganyije nta cyo umubiri uyihinduraho ikaba iboneka mu nyama y’umwijima, amafi, amata n’ibiyakomokaho. Naho iva mu bimera izwi nka carotenoid yo ihinduka vitamin A igeze mu mubiri ikaba iboneka mu mbuto zisa icyatsi na orange (pome, amacunga …) no mu mboga nka karoti, epinari, amashu
8. Vitamin C
Iyi vitamin ikora byinshi harimo gusohora imyanda mu mubiri, gutuma umubiri ukoresha ubutare winjije, kongerera ingufu ubudahangarwa bw’umubiri, no gukorwa kw’uturemangingo duhuza ibice by’umubiri n’utugufagufa. Iboneka cyane mu mbuto, poivron, inkeri n’imboga. Iyi vitamin niyo ituma umubiri ubasha guhangana n’indwara ziterwa na mikorobi nka grippe, umusonga, n’izindi ndwara zinyuranye.
9. Vitamin D
Iyi vitamin ntisigana na calcium mu gutuma amagufa akomera. Inafasha mu kurinda indwara ziterwa n’imikorere mibi y’ubwirinzi, na kanseri zinyuranye. Gusa iyi vitamin iboneka mu mafunguro macye, ariko inkuru ishimishije ni uko umubiri wacu ubasha kuyikorera binyuze mu mirasire y’izuba. Kotesha umwana akazuba k’agasusuruko cyangwa ka kiberinka iminota hagati ya 10 na 15 birahagije ku munsi. Amwe mu mafunguro ibonekamo ni umuhondo w’igi, amafi nka tuna, mackerel na salmon ndetse no muri fromage. Icyakora habaho n’amafunguro ibonekamo yongewemo (fortified food).
10. Vitamin B9
Iyi vitamini kandi izwi ku izina rya folate cyangwa folic acid. Ikenerwa kuva umwana asamwe kuko ifasha mu ikorwa ry’urutirigongo naho iyo amaze kuvuka iba ingenzi mu mikorere y’ubwonko cyane cyane kumufasha kwibuka. Iyi vitamin iboneka ahantu hanyuranye nko muri avoka, imboga zifite icyatsi cyijimye, ibishyimbo n’urunyogwe.
11. Ibinure bya omega-3
Ibi binure bibamo amoko abiri y’ingenzi ariyo DHA na EPA. Ibi binure ni ingenzi mu gukura k’ubwonko ku bana. Si ibyo gusa kuko binafasha mu kurwanya kubyimbirwa kandi bikanarinda indwara z’umutima. Kuko ibi binure umubiri wacu utabyikorera tubibona binyuze mu byo dufungura. Ibi binure tubisanga cyane mu mafi nka tuna, sardine na salmon. Mu bimera tubisanga mu bifenesi, utubuto twa flax, chia, ibihwagari, soya n’amavuta ya canola.
Hano hasi hari imbonerahamwe yerekana ibipimo fatizo kuri buri kigero cy’imyaka. Ikaba irimo ibice bibiri. Icyambere ni igihe umwana atangiye gufata ifashabere kugeza yujuje umwaka ikindi ni igihe yujuje umwaka kugeza agize imyaka itatu.
Icyitonderwa
- Uretse igihe umwana yujuje umwaka, ariko umwana utaruzuza umwaka hari amafunguro aba ataremererwa guhabwa wanayamuha ukirinda kuyavanga n’andi kugirango ugenzure niba we nta bwivumbure ayagiraho. Ayo ni amafunguro azwiho gutera ubwivumbure cyane cyane umuhondo w’igi, ubunyobwa, amata y’inka n’amafi.
- Ku mwana uri hagati y’amezi 6 na 8 amafunguro ye usabwa kuyasya akanoga ndetse akaba ameze nk’igikoma. Mu yo kwibandaho harimo ibinyampeke, inyama z’inkoko, tofu, karoti, urunyogwe, epinari, ibishyimbo, imbuto ukirinda izirimo aside nk’amacunga n’indimu.
- Hejuru y’amezi 8 kugeza ku icumi wongeramo umuhondo w’igi, amafi n’ibikomoka mu nyanja nk’injanga, poivron, ipapayi, icunga, watermelon, yawurute na foromaje; nawe ibye urabisya ariko ntibibe igikoma cyane.
- Arengeje amezi icumi nta funguro aba atemerewe uretse ya yandi azwiho gutera ubwivumbure ndetse n’ubuki kuko bushobora kumutera indwara ya botulism. Uba kandi uretse kumuha amafunguro akomeye cyane nk’imyumbati, umutsima w’amasaka cyangwa ibigori. Amata ye urayafungura kugeza yujuje umwaka aho ashobora kuyanywa adafunguye. Si ngombwa kubisya cyane kuko aba atangiye kumenyera kwitamika kandi n’amenyo aba ari kumera agomba kumenyera guhekenya.


text:
Ibizamini by’ikoranabuhanga bigamije guca ruswa n’ikimenyane – REB
Ikigo cy’Igihugu gishinzwe uburezi (REB), kiratangaza ko gukoresha ibizamini mu buryo bw’ikoranabuhanga bigamije guca burundu ikimenyane, ruswa n’akarengane byagaragaraga mu ishyirwa mu myanya ry’abarimu n’abayobozi b’ibigo by’amashuri.
Umuyobozi w’ishami rishinzwe iterambere n’imicungire y’abarimu muri REB, Leon Mugenzi, atangaza ko ibizamini bikozwe mu ikoranabuhanga bizajya birangira buri mukandida azi amanota ye, azi niba akomeza mu kiciro gikurikiyeho cyangwa yatsinzwe.
Mugenzi avuga ko ibizamini bikozwe mu ikoranabuhanga kandi bizafasha kwihutisha igihe cyo gukosora impapuro, rimwe na rimwe byakururaga ibibazo bishingiye ku kimenyane na ruswa.
Agira ati “Ibi bizamini umuntu azajya arangiza gukora ahite abona amanota ye nta byo kuvuga ngo uyu ni mushiki wanjye ni we watsinze neza, uyu ni runaka nari muzi, mbese ikoranabuhanga rizadufasha guca burundu ikimenyane n’akarengane”.
Mugenzi avuga ko ubuyobozi bw’akarere n’abakozi ba REB bazakomeza gukorana barambagiza abayobozi b’ibigo by’amashuri mu buryo batoranywa hakemezwa abazakora ibizamini.
Agira ati “Nta cyahindutse kuri Sitati igenga abayobozi b’ibigo by’amashuri kuko icyo twongeyemo ni uko umuntu watoranyijwe tumugereranya n’abandi bagenzi be. Abakomeje kugaragaza ibibazo ni abari abayobozi b’agateganyo, hari n’abatanze ibirego, ariko mu itoneshwa twaciye mu gihugu ntabwo twakwemera ko umuntu atoneshwa kuko kuyobora ikigo cy’amashuri ntabwo twapfa kwemerera ubonetse wese”.
Abihaye Imana ni bo bonyine batarebwa n’ibizamini by’abifuza kuyobora ibigo by’amashuri
Mugenzi avuga ko Iteka rya Minisitiri w’Intebe ryo muri 2015 rivuga ku masezerano y’amashuri y’abanyamadini na Leta mu ngingo ya gatandatu isobanura ko mu kigo cy’abihaye Imana iyo bifuza ko ukiyobora aba uwihaye Imana hatangwa umukandida mu bihaye Imana akemererwa kuyobora ikigo atiriwe akora ibizamini.
Iyo ikigo cy’abihaye Imana gishaka gushyiraho umuyobozi w’ikigo cy’ishuri w’umuyoboke w’idindi, icyo gihe REB isaba abakandida batatu igatoranyamo urusha abandi akaba ari we wemezwa kuyobora ikigo ariko na we agomba gukora ikizamini, ibyo bivuze ko mu bigo by’abihaye Imana n’ubundi hazakurikizwa iryo teka.
Agira ati “Niba uwihaye Imana ari we uzayobora ikigo yaba padiri, pasiteri cyangwa Shehe abo bazemezwa nk’abayobozi b’ibigo badakoze ibizamini, icyo gihe ariko hanarebwa ubushobozi bwabo ntabwo ari ugufata uwo ari we wese. Na ho ku bayoboke b’ayo madini bashaka kuyobora ibigo bazakora ibizamini ariko tuzaka urutonde rw’abakandida mu bigo by’abihaye Imana maze uwatsinze kurusha abandi muri abo batatu abe ari we uyobora ikigo”.
Mugenzi avuga ko ubu ibizamini mu bindi bigo bigiye kuba bisubitswe kugira ngo ikoranabuhanga ryibande cyane ku bizamini by’abarimu n’abayobozi b’ibigo by’amashuri, aho biteganyijwe ko umuntu azajya ajya imbere ya mudasobwa agasubiza ibibazo byashyizwemo akarangiza gukora abona n’amanota ye.
Ku bijyanye n’abakomeje kugaragaza ko batishimiye uburyo bw’ibizamini ngo byaba biterwa n’uko ari ugutinya gusa ibizamini, ariko ikigamijwe mu bizamini ari ugukorera mu mucyo, kuko n’ubundi gutoranya abazakora ibizamini bazemererwa bitewe n’uko bashoboye nk’uko akarere kazajya kaba kabibonye.
Ibitekerezo ( 34 )
Murakoze gutekereza kure mugakoresha ikoranabuhanga gusa iyo muvuze ngo akarere kazagira uruhare mu gutanga imyamya yubuyobozi bw’amashuri n’ubundi ikibazo kizagarara bijyanye n’ikimenyane ndetse na ruswa kandi mushaka gukorera mu mucyo
Mwiriwe neza ! muzadufashe niba na interview kubakoreye imyanya y’ubuyobozi nayo izakorwe hakoreshejwe ikorana buhanga kuko byo rwose ikimenyane ntago cyabura. murakoze
Muraho neza!! Twasabagako umuntu wakoze ikizamini cyakazi akagitsinda yahabwa Akazi guhera 50% kuko byaribikozwe bwa 1 hanyuma ibindi bikazatekerezwa mukindigihe murakoze
Muraho neza nimugure amahoro y’Imana! turashimira REB kubwo gushyiraho imukorere mishya yo gukorera kuli online ariko turifuza ko mwadufasha kuko twahuye n’imbogamizi nyishi mugukora exam kuburyo igihe bamwe cyabafataga batarasoza bigatuma bamwe badasoza exam. musuzume maze rwose mutange amahirwe murakoze...
Ese a barangije gukora exam bazashyirwa mumyanya ryari murakoze
Mwaramutse? Ibizamini mwatanze Hari imbogamizi twahuriyemo nazo, Kandi nyinshi.abantu bakoreye kuri site ya Gs gishari, mu karere ka rwamagana muri lower primary, rwose mutubabarire mutwumve .network yabaye ikibazo gikomeye cyane ku buryo igihe cyari cyateganyijwe cy’ikizamini, cyarangiraga ntana kimwe cya kabili cy’ibibazo umuntu akaze murakoze.
Mwaramutse? Ibizamini mwatanze Hari imbogamizi twahuriyemo nazo, Kandi nyinshi.abantu bakoreye kuri site ya Gs gishari, mu karere ka rwamagana muri lower primary, rwose mutubabarire mutwumve .network yabaye ikibazo gikomeye cyane ku buryo igihe cyari cyateganyijwe cy’ikizamini, cyarangiraga ntana kimwe cya kabili cy’ibibazo umuntu akaze murakoze.
Mbanje kubasuhuza amahoro y’Imana ni abane name rero Ni byiza cyane gukoresha ikoranabuhanga.ariko mfite ikibazo abantu bakoze ikiza imini muri lower primary kuri site ya Gs gishari rwose network yabaye nkeya cyaneeeeeeeeeee kuburyo amasaha yaragenwe yarangi nta bibibazo makumyabili umuntuakoze muzashake uko mwatugenza murakoze
Ndishimye cyane kubera uburyo bwiza knd mbona bugiye gutanga umusaruro no guca imvugo ngo uwavutse neza asazira heza (kubera ukuvugira) . Nshimye Imana yakoreye mubuyobozi bwiza bwa REB igahindura imikorerwe yitangwa rya kazi.Uwabageza hose twese twasigara twisanze mu iterambere rirambye. Ntawuguma kwitwa mwene ngofero undi Abe mwene kibwa. Ikizami online ogera hose no muyindi myanya. Ndi Poteesho1
Amen ikiguzo muzarebe no kubintu by’uburambe (Experience) birabangamye
Ndishimye cyane kubera uburyo bwiza knd mbona bugiye gutanga umusaruro no guca imvugo ngo uwavutse neza asazira heza (kubera ukuvugira) . Nshimye Imana yakoreye mubuyobozi bwiza bwa REB igahindura imikorerwe yitangwa rya kazi.Uwabageza hose twese twasigara twisanze mu iterambere rirambye. Ntawuguma kwitwa mwene ngofero undi Abe mwene kibwa. Ikizami online ogera hose no muyindi myanya. Ndi Poteesho1
Amen ikiguzo muzarebe no kubintu by’uburambe (Experience) birabangamye
Muzatangaze itariki zo gukoreraho exam hakirikare kugirango bitegure mushyireho site yaho bazahurira muri burikarere
mwatubwira hazaba hari site yateganyijwe yo guhuriraho hagakorerwa ibizami by online cyangwa niburiwese aho arihose


text:
Babyeyi mukangurire abana banyu kwitwararika-Hon Uwayisenga
Yanditswe na SEZIBERA ANSELME
Hon.Uwayisenga Yvonne arahamagarira ababyeyi by’umwihariko abagore gukangurira abana b’abakobwa gukura barinda ubusugi kuko uwo muco wahoze uranga abanyarwandakazi.
Ibyo akaba yarabigarutseho tariki ya 08 Werurwe 2018 mu birori byo kwizihiza umunsi mpuzamahanga wahariwe umugore wizihirijwe mu murenge wa Nyarugunga mu karere ka Kicukiro.
Hon. Uwayisenga atangaza ko hari byinshi bibashuka hakaba byinshi bibarangaza kandi ababyeyi babizi ntibagire icyo babikoraho.
Uwayisenga agira ati: “Mugomba kumenya ko umwana cyane cyane uw’umukobwa agororwa akiri muto, akagira icyo atinya birimo kwirinda kwiyandarika kandi akabyigishwa n’umubyeyi we w’umugore”.
Nk’uko yabishimangiye yabasabye gutanga urugero rwiza ku bana babo kuko bizatuma ibyo byose bigerwaho, anabagaragariza ko ubusugi ari umuco mwiza nyarwanda ukaba umuco nk’ababyeyi basanzeho bakanawukuriramo kandi n’uyu munsi birashoboka.
Uwayisenga yihanije ababyeyi bagifite imvugo igira iti: “Erega abana bacu ni abubu nta cyo twakora”, ahereye kuri iyo mvugo yababajije impamvu mu bihe byabo batabaye abo muri ibyo bihe cyangwa ngo ababyeyi babo barangwe n’iyo mvugo, abasaba kugerageza bagafatanya ariko bakabera abana babo urugero rwiza.
Mu mpanuro yabagejejeho Uwayisenga yabibukije ko kera umukobwa yari nyampinga, abasaba gusubiza amaso inyuma bakareba uruhare rwa buri wese bagira ngo babatoze kuba nyampinga.
Abasaba kurera abana neza kuko uburere buhera mu rugo, bugahera ku ishyiga bakamenya inshingano zabo mu rugo nk’abagore n’abagabo abasobanurira ko uburinganire mu rugo budakuraho inshingano za buri umwe mu rugo kugira ngo buzuzanye hashingiwe ku ndangagaciro z’umuco nyarwanda.
Ikibazo cyo gutakaza ubusugi kuri Hon Uwayisenga cyanahagurukije ikindi cy’abana batwara inda zitateguwe bakiri bato abasaba ubufatanye nk’abagore kuko abana ari ab’umuryango bakaba n’ab’igihugu.
Agira ati: “Duharanire kuba mutima w’ingo zacu, tumenye ibibazo by’ingo zacu, umwana, umugabo n’abandi bari mu rugo dusubiza amaso inyuma mu kureba uruhare rwacu mu ngo. Tube ababyeyi mu rugo, umubyeyi nta bwo ari ukubyara gusa kuko n’abana tubyara bari mu myaka 15 hari igihe babyarira mu rugo nyamara atari uko ari ababyeyi”.
Hon. Uwayisenga yanagarutse ku buhamya yagejejweho n’umuyobozi w’ikigo k’ishuri wamutangarije uburyo abana baza kumuganyira ko bategerwa n’ababyeyi, aza gusanga abana bamwe barabaye imfubyi bagifite ababyeyi kuko bajya kugisha inama abarezi nyamara umubyeyi wa mbere ari nyina w’umwana.
Avuga ko amashuri n’ubuyobozi bihari ngo bibafashe ariko abasaba kudaterera abana babo abarezi (abarimu) ahubwo abahamagarira kubunganira, bakaba ba mutima w’urugo bitari mu ndirimbo no mu mivugo gusa ko bikwiye no gushyirwa mu bikorwa.
Uwayisenga ku bwe asanga ibyo bibazo bikomoka ku burangare bw’ababyeyi, gahunda nyinshi babamo abibutsa ko umugore wuzuye ari ushobora guhuza inshingano zose zirenze ku kazi asanganywe akamenya abo yabyaye akabatoza umuco mwiza kwiyubaha, guhakanira ababashuka kuko ari bo bayobozi b’ejo. “Kuba amasugi byigirwa ku ishuri by’umwihariko mu ngo iwacu, ku ishyiga ni ho twabyigiraga ariko duhugiye kuri za televiziyo na whatsApp”.
Nyirabizeyimana Esther ukomoka mu murenge wa Kanombe mu karere ka Kicukiro, yatangarije Imvaho Nshya ko impanuro zatanzwe n’abayobozi ku babyeyi, nk’abana b’abakobwa bazishimiye kuko bagiye kubungabungirwa ubusugi bwabo, bityo na bo bikaba bigiye kubongerera imbaraga nyinshi mu guhangana n’ibishuko n’ibisebo.
Agira ati: “Hari benshi usanga bavuga ngo nta mwana w’isugi ukibaho bikatubabaza bikaba bigiye gutuma duhangana n’icyo kintu tugakomera ku muco twasabwe tukereka abantu ko nta kidashoboka. Intandaro yo guta ubusugi biterwa n’ibintu abana b’abakobwa bitabira birimo filime, amatsinda bagendamo afite imico itandukanye abari bagifite ubwo busugi bakabigenderamo.
Tugomba kubirwanya tutitaye ku byo twanyuzemo tugatangira ibishyashya, duhangana n’ikoranabuhanga riduteza ibibazo, kuko akenshi ari twe turyijyanamo.“
Nyirambereyimana Donatille wo mu murenge wa Nyarugunga mu karere ka Kicukiro, avuga ko bagiye guhagurukira abana b’abakobwa bakabereka uko bagomba kwitwara kugira ngo bakomere ku busugi bwabo ntibiyandarike. Avuga ko bazasaba ko ibyo bakeneye bagomba kubisaba ababyeyi babo aho kubisaba abasore n’abagabo b’iki gihe.
Avuga ko bagiye kubegera kurushaho kuko hari ababyeyi bafite akazi kadatuma bita ku bana babo ahubwo bakabaharira abakozi bo mu rugo.
Mukansonera Consolée wo mu murenge wa Nyarugunga muri Kicukiro, atangariza Imvaho Nshya ko mu kwegera abana babo babatoza umuco w’ubusugi byahera mu kiganiro “Nyampinga, Baza Shangazi” bigaturuka mu muryango, mu midugudu, mu tugali bikazamuka bikagera ku rwego rw’igihugu.
Agira ati: “Ibyo bizaduha umwanya wo kuganira na bo ntibadutinye ngo usange hirya no hino hari ibimina by’abana b’abakobwa gusa ahandi hari ibimina by’abagore, birasaba ko abantu bakuru babegera na bo bakabona umwanya wo kubabaza ibibazo”.
Niyonkuru Martin na we asanga abana b’abakobwa bahohoterwa n’abagabo bamwe batagiterwa isoni no kuryamana n’abana bangana n’ababo bitwaje kubashukisha ibirabagirana bakabangiriza ubusugi akaba abona bakwiye gufatirwa ingamba zihambaye cyo kimwe n’abasore bananiwe gufata umwanzuro wo gushinga ingo zabo.


text:
Perezida Paul Kagame yavuze ko u Rwanda rwahisemo imiyoborere ishingiye ku gusaranganya ubutegetsi n’abantu bavuga ko batavuga rumwe n’ubutegetsi bafite ibitekerezo bigamije kubaka igihugu.
Perezida Kagame yabigarutseho mu kiganiro n’abitabiriye Inama Nyafurika y’Ibitangazamakuru bikoresha amajwi n’amashusho, ihuje abakora muri izi nzego baturutse mu bihugu bitandukanye byo ku mugabane wa Afurika.
Mu kiganiro na Perezida Kagame uwari ukiyoboye Emanuel Wongibe usanzwe ari Umuyobozi Mukuru Wungirije wa Cameroon Radio Television, yagarutse kuri gahunda u Rwanda rufite yo kwinjiza muri guverinoma abavuga ko bari muri ‘opozisiyo’, ibintu bishimwa na bamwe abandi bakabinenga, amubaza niba hari isomo ibindi bihugu byahakura.
Perezida Kagame yagize ati “Nibaza niba hari umuntu wabonye uburyo bunoze kandi bushobora gukora ku bantu bose. Ntabyo ndabona. N’abo bantu basa n’abari aho bashaka kuduha amasomo ku byo dukwiye gukora, muzi neza ko ubu bafite ibibazo.”
Perezida Kagame yavuze ko kubera amasomo u Rwanda rwigiye ku mateka, Abanyarwanda bumva neza ibyo bashaka kwikorera ubwabo ndetse n’uko ibibera ahandi ku Isi bibagiraho ingaruka.
Yakomeje agira ati “Uburyo dukoresha buroroshye kuko tuzi icyo dushaka nk’Abanyarwanda. Turashaka amahoro, uburumbuke n’umutekano kuri buri munyarwanda wese. Buri munyarwanda wese akeneye gutekana mu buryo bwose, dukeneye iterambere, dukeneye kubana mu bworoherane kandi ukubura kwabyo mu gihe cyashize byadusigiye amasomo.”
Yavuze ko nyuma yo kumva ibyo, haba hakenewe gusobanukirwa icyaba mu gihe nk’uwatsinze amatora ahisemo kwiharira imyanya yose.
Yakomeje agira ati “Twaravuze ngo niba watsinze, abandi nutuma bumva ko batsinzwe n’igihe uzaba ufite umwe [ufite iyo myumvire], uzakoresha igihe kinini uhangana n’umuntu wumva ko yatsinzwe. Ni icyo uzakora gusa ntuzagera aho ukemura ibibazo by’igihugu cyawe.”
“Ariko se ibyo bitanga umutekano, bitanga uburumbuke buri wese akeneye? Twasanze nta kibazo mu gutanga uburenganzira muri demokarasi, aho tubikora kandi nyuma tugakenera kumva ko nta muntu watsinzwe cyangwa se ko nyuma y’icyo gihe hazabaho ikindi cyo kugerageza ibyo ushaka.”
Yavuze ko muri icyo gihe abanyarwanda basanze bakeneye gufatanya baba abatsinze n’abandi, badakwiye kumva ko batsinzwe, mu gukorera hamwe ibitanga amahirwe agera kuri buri munyarwanda.
Yakomeje agira ati “Ni aho twavanye politiki yo gushyira hamwe, tugahitamo no kureba ‘opozisiyo’ nk’umuntu cyangwa itsinda ry’abantu bafite ubundi buryo babonamo ibintu. Opozisiyo ni iki? Byaba bivuze gusenya ibyo udakunda? Bivuze guhangana n’abo udakunda? Mu buryo twahisemo gukora ni uko opozisiyo ari abantu bafite ibitekerezo bitandukanye n’ibyawe, mu kugera ku byo abaturage bakeneye.”
“Navuze umutekano, iterambere, mvuga uburenganzira muri demokarasi, amahirwe ahari muri demokarasi […] abo muri opozisiyo uko mbibona, bafite ubundi buryo batekereza uko byagerwaho. Ni ubundi buryo bwo kurebamo ibintu ntabwo ari uko hari abantu bashaka kubuza abantu kugera ku burumbuke cyangwa kubona umutekano. Bibaye ibyo ubwo yaba ari indi opozisiyo irebwaho mu bundi buryo.”
Perezida Kagame yavuze ko nyuma ya Jenoside yakorewe Abatutsi hari imiyoborere u Rwanda rwahisemo kandi iri gutanga umusaruro ndetse igihugu cyishimiye umusaruro kiri kubona kandi imbere hasa neza.


text:
Hitamo umukobwa mwiza: Tukubwire imico, imyifatire ndetse n’imiterere byawe!
Akenshi umuntu akunze kumenya byinshi ku bandi kurusha uko yaba yiyizi, kuri ubu hari amasuzuma menshi yakozwe n’abashakashatsi mu by’imitekerereze n’imico agaragaza imwe mu mico yawe ihishe cg udakunze kwerekana. Gerageza mu guhitamo muri aba bakobwa 5, witegereze aya mafoto neza hanyuma uhitemo umubare umwe ukomeze uwibuke ntuwibagirwe. Biraza kugufasha kwiga ikintu utaruzi kuri wowe.
Itegereze muri aba bakobwa 5, wibaze uwo ushobora kwiyumvamo cyane aramutse ahindukiye. Mu guhitamo kwawe, ntugendere ku byo abantu bakunda muri rusange; ahubwo ugendere kubyo wowe ubwawe wakundira umukobwa.
Reka tukubwire imico, imiterere ndetse n’imyifatire bikuranga, tugendeye kumahitamo wakoze.
Niba wahise umukobwa 1: Uri umuntu wigirira ikizere cyane kandi utuje, ibintu uhuranabyo mu buzima ntago bigutera ubwoba, uri umuntu uhora witeguye guhangana n’ibintu bitoroshye kandi ugaragara ko uri cool. Ntutinya gutangira ibintu bishya kandi iyo ubitangiye uba ubyishimiye. Ugira kwihangana muri wowe igihe haribyo ushaka kugeraho kandi birangira ubigezeho nubwo byagufata igihe kinini. Uri umuntu uzi gufata ibyemezo, Wihagararaho muri wowe kuburyo nta muntu wavuga ko ugira isoni.
Niba umukobwa wa 2 ari we wahise ubona ko ari mwiza ugukwiye: Uri umuntu usabana cyane, uhuza n’abantu byihuse, nubwo rimwe na rimwe byagaragako hari ibyo utazi ariko uzi uko ugera ku ntego zawe. Kuberako uri umuntu ukunda koroshya ibintu bituma ugira inshuti nyinshi kandi mood yawe ihora ari nziza. Nubwo waba ubabaye muri wowe uhitamo gusekera abantu muri kumwe, uhitamo kuguma wishimye. Rimwe na rimwe uri umuntu uha agaciro ibintu byose niyo mpamvu ijambo rimwe ubwiwe ushobora kumva rikubabaje
Niba wahisemo umukobwa wa 3: Uri umuntu ukunze kugira isoni muri wowe kandi ugira ukuri kwinshi ntago ukunze guhuza n’abantu kenshi, no kugirango ube inshuti n’umuntu bigusaba igihe. Wiyereka umuntu uwo uri we igihe umaze kumumenya neza, muri wowe ukunda ko ibintu bigenda uko ubishaka niyo mpamvu udakunda ibintu bitari muri gahunda. Uri umuntu mwiza muri wowe wirinda ibibazo hagati yawe n’abandi uko ushoboye kose kandi nta nzika ugira, uri umuntu ugerageza kumva ibyo abandi bantu batekereza, uhora witaguye gukora ibishoboka kugirango abantu ukunda bishime. Ukunda Ibintu biciye mu buryo n’amahoro niyo mpamvu uba ukeneye umwanya wawe wenyine.
Niba wahisemo umukobwa wa 4: uri umuntu uri ku murongo cyane, biragoye ko abantu bakujijisha cg ngo wumve usebye muri wowe kuko ibyo ukora uba wabitekerejeho, uri umuntu wumvira ibitekerezo byawe cyane ku rusha amarangamutima, muri wowe uzi neza ko ushobora kugera ku bintu byinshi kandi ko ushobora gushaka igisubizo cy’icyo wahura nacyo cyose. Nyuma y’uko uri umuntu wiyizera kandi ufite umurongo ugenderaho ugira umutima mwiza kandi witwara neza, uha agaciro iby’iyumviro by’abantu bakuri iruhande ukanga ku babaza nubwo byari gutuma ugera ku ntego zawe. Nubwo abantu ba bona umeze nk’umuntu udakunda kuvuga ariko muri wowe uri umuntu uganira kandi ukunda.
Nyuma na nyuma niba wahise umukobwa wa 5: Uri umuntu utananirwa kandi ukora ibintu mu buryo bwawe, ushobora guhindura imico yawe igihe cyose ari ngombwa ibyo bituma ubasha kugera ku ntego zawe neza. Wigirira ikizere cyane kandi wumva wihagije, ntukunda gusaba ubufaha niyo abantu ba kuri iruhande bashobora kugufasha. Uri umuntu udaca ku ruhande ibintu bityo bituma abantu batabasha ku kumvisha ibintu igihe wamaze kubifataho umwanzuro. Guhura n’abantu bashya si ibintu byoroshye kuri wowe ariko abantu wemeye muri wowe bakugirira ikizere cyane.
Tubwire muri Comments uwo wahisemo, ntiwibagirwe kandi gusangiza abandi iyi Video.
Niba uri mushya, kanda subscribe kuri YouTube Channel Menya TV, ugume kur uhande, rukungura ubwenge buri munsi.


text:
Buri wese yagira icyo akora mu kubungabunga amazi-Dr. Biruta
Yanditswe na MUTUNGIREHE SAMUEL
Minisitiri w’Ibidukikije, Dr. Biruta Vincent, yasabye uruhare rwa buri wese mu gukomeza kubungabunga ibidukikije bigize umutungo kamere nk’amazi, abantu bakibuka ko amazi ari ubuzima bityo akwiye kubungabungwa hitabwa kwita ku isoko yayo kuko abantu badafite amazi nta buzima.
Yabitangaje ejo hashize, tariki ya 18 Werurwe 2018, ubwo yatangizaga icyumweru cyahariwe ubutumwa bwo kubungabunga umutungo kamere w’amazi, ahakorerwa siporo rusange y’Umujyi wa Kigali, Kimuhurura.
Dr Biruta yagize ati: “Ahatari amazi nta buzima; ni yo mpamvu buri mwaka dufata icyumweru cyose kugira ngo twiyibutse akamaro k’amazi mu mibereho y’abantu ndetse no mu iterambere ry’igihugu.”
Yakomeje avuga ko amazi yose umuntu abona cyangwa akenera agira aho aturuka, haba mu nda y’Isi cyangwa mu migezi, bityo hagomba kubungabungwa.
Ati “Murabizi amazi dukenera tuyabona rimwe na rimwe mu macupa y’amazi, tuyakura ku yo Ikigo k’Igihugu gishinzwe amazi n’isukura (WASAC) itugezaho ariko yose aba aturuka mu kuzimu, mu biyaga, ku migezi, ku masoko n’ahandi.
Ni yo mpamvu mu gihe nk’iki tugomba kwiyibutsa inshingano zacu mu gufata neza ibyo biyaga, iyo migezi, ayo masoko ndetse n’amazi y’ikuzimu kugira ngo tuzakomeze kubona amazi dukoresha mu buzima bwa buri munsi; kuko tudafashe neza ibyo ng’ibyo amazi yazageraho ntituyabone kandi ntawabaho adafite amazi.”
Umuyobozi Mukuru w’Ikigo gishinzwe amazi, Isuku n’isukura, WASAC, Aimé Muzora, yavuze ko iki cyumweru gitangijwe kizabamo ibikorwa bitandukanye birimo gucunga neza ibidukikije haterwa amashyamba ku misozi.
Ati: “Ni icyumweru tuzagiramo ibikorwa bitandukanye birimo gucunga neza ibidukikije, twita ku misozi yacu, duteraho amashyamba kugira ngo igihe imvura iguye itabasha kumanukana bwa butaka bwacu buke dufite, ahubwo amazi amanutse amanuke ari meza, kandi bikaba byorohereza n’amazi abageraho atunganyijwe ku giciro gito.”
Yakomeje avuga ko abaturage muri rusange basigaye bazi neza agaciro amazi abafitiye mu buzima kuko igihe hagize uhura n’ahari ibikorwa remezo by’amazi byangiritse agerageza kubimenyekanisha ku kigo WASAC amazi ntakomeze kwangirika cyangwa kwibwa.
Umunsi mukuru, mpuzamahanga wahariwe kwita ku mazi uteganyijwe kuba tariki ya 22 Werurwe 2018, ku rwego rw’igihugu ukazabera mu karere ka Rubavu habungabungwa ibidukikije ku mugezi wa Sebeya.


text:
URUKUNDO NYARUKUNDO EP 6:Umutesi asabye imbabazi
Cyuzuzo ageze mu cyumba yafunguye ka gapapuro Umutesi yamuhaye ngo arebe ibyanditsemo. Karagiraga kati:
" Kuri Cyuzuzo nakunze, nkunda, nzahora nkunda;
Nkwandikiye iyi baruwa ngirango ngusabe imbabazi mbikuye ku mutima. Ndabizi ko nagukoshereje bitavugwa ariko ndakwinginze umbabarire ibyo nagukoreye. Wirengagize byose kuko nange naje gusanga imyitwarire nagize idakwiye mu rukundo, niyemeza kwikosora. Wibuke ibihe byiza twagize tukirikumwe ungarukire kuko nange iyo mbyibutse nibaza niba nazongera kubona ibyishimo nka biriya utakiri umwami w’umutima wange bikanyobera. Reka ndeke kuvuga menshi, ngo ararekwa ntashira ariko nagirango ngusabe unyemerere umpe amahirwe nkwereke ibisobanuro by’urukundo ruzira uburyarya n’ubuhemu ntabashije kukwereka mu gihe cyashize. Nkumbuye ya nseko, indoro, inganzo yawe; nako ngukumbuye wese.
Ugire ibihe byiza.
Uguhoza ku mutima Umutesi Solange."
Cyuzuzo amaze gusoma iyi baruwa ayirambika ku meza, akurura umusego araryama ariyumvira, ahita yeguka afata ya baruwa arayica, uduce twayo araduhekenya, akingura idirishya atujugunya hanze, maze ariryamira.
Bukeye, Igitego yariteguye ngo atahe, nuko Cyuzuzo aramuherekeza amugeza Nyabugogo aramutegera, amusezeraho arataha.
Ikiruhuko kirangiye, Igitego yasubiye ku ishuri yumva atazarota asoje umwaka na we ngo asange umukunzi we mu buzima bwo hanze y’ishuri. Akihagera yakubitanye n’ibaruwa Cyuzuzo yari yamwandikiye amushishikariza kwiga neza, amwihanganisha mu mwaka wose agiye kumara atamubona hafi ye nk’uko byahoze, anamwizeza ko azajya amusura kenshi kuko yari yabonye n’akazi mu isosiyete y’ubwishingizi kazajya kamuha ubushobozi. Igitego byaramushimishije ndetse bimwongerera imbaraga zo kwiga ashyizeho umwete na we.
Umunsi umwe ari kuwa gatandatu, Umutesi yari ari mu ishuri na bagenzi be bakora umukoro bari babahaye gukorera mu matsinda, yumva umwe mu bakobwa bari bicaye imbere y’ishuri abajije bagenzi be ati: «Uriya si Cyuzuzo we?» Undi ati: «Ni we nyine.» Yungamo ati: «Noneho yageze hanze abera kimwe umubosi nezaneza!» Umutesi aritaye mu gutwi ati: «Natanzwe.» Asohoka nk’iya gatera ntawe abwiye, akataza agana aho Cyuzuzo yari ahagaze. Agiye kuhagera yakubiswe n’inkuba abonye Cyuzuzo arikumwe n’Igitego barebana akana ko mu jisho. Asubira inyuma aseta ibirenge anakubita agatoki ku kandi ati: «Age, nge.»
Kuva ubwo Umutesi yanze Igitego urunuka, ariko akabura icyo yamukoraho. Byakubitiyeho ko biga mu ishuri rimwe kandi akaba ari n’umuhanga noneho biramubangamira, aragenda arabyimba hafi yo guturika. Mu ishuri aho gukurikira amasomo yabaga amuhanze amaso amusabira ibibi byose bibaho. Umwarimu yamubaza yasubiza neza undi bikamurya ahantu, bagira ngo barasohotse bagahurira mu kibuga mu myitozo y’ikipe ya Volley ball, umukobwa aragenda abura amahoro nezaneza.
Ibiruhuko bigeze, Umutesi yatashye atarwiyambitse, yihangana umunsi umwe, uwa kabiri yikoraho yerekeza Kacyiru kureba Cyuzuzo. Yahasanze umukozi amubwira ko Cyuzuzo adahari ava ku kazi nijoro. Umutesi amubaza aho akorera, undi arahamurangira. Aragenda, ageze hirya ariyumvira aragaruka abwira umukozi ati: «Ufite numero ze za telefoni?» Umukozi aramuhakanira. Umutesi ati: «Naza umubwire ko umukobwa bita Umutesi yaje amushaka akamubura. Uti aragushaka cyane uzigore uze kumureba i Nyamirambo.» Umutesi yatahanye agahinda, ariko atinya gusanga Cyuzuzo ku kazi.
Umutesi yategereje ko Cyuzuzo yaza kureba icyo amushakira araheba. Abonye igihe cyo gusubira ku ishuri kigiye kugera batabonanye, arifata ajya kumureba aho akorera. Agezeyo bamubwira ko atakoze, arakomeza yerekeza iwabo. Ageze ku muryango w’igipangu yumvise amajwi y’abasore baharira bajya impaka ku mikino y’amakipe yo mu Bwongereza, umutima uraruhuka ati: «Ndasubijwe». Afata agatambaro yihanagura icyuya mu maso, akomanga ku gipangu umuzamu arakingura, amuha ikaze. Umutesi akinjira yacitse intege asanze abo yumvaga baganira ari Rudomoro wari umukozi wo kwa Migambi waganiraga n’abandi basore atazi. Ariyumanganya arabasuhuza, ataragira icyo abaza, Rudomoro aratanguranwa ati: «Dada, urashaka Cyuzuzo se? Uramuhushije tu.» Umutesi ati: «Yagiye he se ko atari ku kazi?» Rudomoro ati: «Uyu munsi yiriwe ashaka ibyangombwa agiye kujya mu mahugurwa muri Nijeriya.» Mutesi arahagarara ariyumvira, abasezeraho aragenda.
Hashize akanya Cyuzuzo aba arahageze arikumwe na Kamali. Rudomoro amusanganiza inkuru y’uko Umutesi yagarutse kumureba. Kamali abyumvise abwira Cyuzuzo atebya ati: «Ariko uragira ngo umwana w’abandi aziyahure sha? Waje tukajya kumureba.» Cyuzuzo araseka, yinjira mu cyumba abika agakapu yari afite, yicara ku gitanda ariyumvira, hashize akanya arasohoka abwira Kanamugire ati: «Tujyane i Nyamirambo.» Kanamugire arabyemera, yatsa imodoka baragenda.
Bageze iwabo w’Umutesi basanze ari kumesa na murumuna we bitegura gusubira ku ishuri. Umutesi ababonye imyenda ayisigira murumuna we, aragenda arabasuhuza, abaha ikaze mu ruganiriro. Bicayeho akanya gato maze Kamali arisohokera yigira kwicara mu modoka kugira ngo abahe umwanya baganire bisanzuye.
Kamali akimara gusohoka, Umutesi ntiyatinze mu makona yahise abwira Cyuzuzo ati: «Cyuzu, nk’uko nabikwandikiye muri ya baruwa, naricaye nsubiza ubwenge ku gihe, ntekereje aho urukundo rwacu rwari rugeze n’uburyo uyu munsi bimeze, nsanga nkwiye kugusaba imbabazi z’amakosa nakoze. Nakubereye umukunzi gito ariko ndakwinginze ongera ungirire ikizere kuko nasanze ntawundi musore nabona unyura umutima wange ngo nongere kumva uburyohe bw’urukundo nk’uko byari bimeze tukiri kumwe.»
Cyuzuzo aceceka akanya, mu gihe atarasubiza, Umutesi yungamo ati: «Cyuzu, warambabariye? Uracyankunda se?» Cyuzuzo yubura amaso aramureba maze aramubwira ati: «Umute, biranshimishije kuba warasubije ubwenge ku gihe ukabona ko ibyo warimo ntaho bishobora kukugeza usibye kukwicira ahazaza hawe ukazisanga ugeze aharindimuka. Umute, nagukunze n’umutima wange wose ndizera ko ibyo utabishidikanyaho na gato. Nyuma y’ibyabaye byose waragiye uricecekera ntiwafata n’umwanya ngo undebe tubiganireho nibura umfashe kubyakira. Imana yabonye akababaro kange impa umuhoza arabinyibagiza byose. Narakubabariye na mbere y’uko unyandikira, ahasigaye niba koko mu gihe gishize waramenye gukunda icyo ari cyo, uzakore uko ushoboye undi muhungu muzakundana umuhe umunezero utampaye. Ruhuka rwose nta rubanza ngufiteho na ruto, umunezero nashakaga narawubonye.»
Umutesi areba Cyuzuzo amarira amuzenga mu maso ati: «Cyuzu, ibuka ko ari nge wabaye urukundo rwawe rwa mbere, ugirire ko ari wowe nigiyeho gukunda umpe amahirwe ya nyuma nkwereke itandukaniro ry’Umutesi wari uzi n’Umutesi mushya, nkuhamirize isomo ryiza nize mu gihe cyose maze ndi kure yawe....»
...Biracyaza
UMWANDITSI: RENZAHO Christophe
Art: Idi Basengo
Iyi nkuru izajya ibageraho buri wa mbere , ku wa Gatatu no ku wa gatanu
Ushaka gutera inkunga ubwanditsi bw’izi nkuru ndende, wabunyuza kuri 0788696317 cyangwa 0727696317
Ibice byabanje:
Umusogongero w’inkuru Ndende, EP1: URUKUNDO NYARUKUNDO
URUKUNDO NYARUKUNDO EP 2:Cyuzuzo arabutswe inkumi itagira uko isa !
URUKUNDO NYARUKUNDO EP 3: Cyuzuzo ararikocoye !
URUKUNDO NYARUKUNDO EP4: Cyuzuzo akubiswe n’inkuba
URUKUNDO NYARUKUNDO EP 5: Cyuzuzo abonye umuhoza